
Sfinţii Pârinţi: Călăuza sigura spre 
adevaratul creştinism 


Aduceţi-vă aminte de mai-marii voştri, care v-au grăit vouă cuvântul lui Dumnezeu; priviţi cu 
luare aminte cum şi-au încheiat viaţa şi urmaţi-le credinta. lisus Hristos, ieri şi azi şi în veci, 
este acelaşi. Nu vă lăsaţi furaţi de învăţăturile străine cele de multe feluri. (Evrei 13:7-9) 


NU A EXISTAT NICIODATA un asemenea veac al falşilor învăţători 
precum acest jalnic secol al 20-lea, atât de bogat în jucărioare lumeşti şi 
atât de sărac în cele ale minţii şi ale sufletului. Orice părere imaginabilă, chiar 
şi cea mai absurdă, chiar şi dintre cele respinse până mai deunăzi de toţi 
oamenii civilizaţi - acum îşi găseşte susţinerea şi propriul ei „învăţător”. 
Câţiva dintre aceşti învăţători dovedesc sau făgăduiesc „puteri spirituale” şi 
false minuni, precum o fac unii ocultişti şi „harismatici”; dar majoritatea 
acestor învăţători contemporani nu ofera nimic mai mult decât un amestec 
slab de idei nedigerate pe care le-au primit „din văzduh”, ca din partea unor 
„înţelepti” (sau „înţelepte”) ce se auto-intitulează astfel, ce socotesc a 
cunoaşte mai mult decat toţi cei din vechime, doar prin simplul fapt că 
viețuiesc în „iluminatele” noastre vremuri moderne. Prin urmare, filosofia are 
o mie de şcoli, şi „creştinismul” o mie de secte. Unde poate fi găsit în 
toate acestea adevărul, dacă mai poate fi găsit cu adevărat în vremurile 
noastre atât de rătăcite? 


Doar într-un singur loc poate fi găsit izvorul adevăratei învățături, 
provenind de la Dumnezeu Însuşi, neîmpuţinat de-a lungul veacurilor ci 
mereu proaspăt, unul şi acelaşi în toţi cei care îl propovăduiesc cu adevărat, 
purtând spre mântuirea cea veşnică pe cei ce îl urmează. Acest loc este 
Biserica Ortodoxă a lui Hristos, izvorul este harul Prea-Sfântului Duh, şi 
învățătorii cei adevărati ai predaniei dumnezeieşti ce îşi are obârşia în acest 
izvor sunt Sfinţii Părinţi ai Bisericii Ortodoxe. 


Vai! Cât de puţini dintre creştinii ortodocsi ştiu aceasta, şi câţi ştiu 
îndeajuns pentru a gusta din acest izvor! Cât de mulţi din ierarhii 
contemporani îşi poartă turmele nu pe păşunile cele adevărate ale sufletului, 
Sfinţii Părinţi, ci către căile pierzătoare ale înţeleptilor moderni ce făgăduiesc 
ceva „nou” şi se străduie să-i facă pe creştini a uita învăţătura cea adevărată 
a Sfinţilor Părinţi, o învăţătură care - este prea adevărat - se găseşte într- 
un dezacord deplin cu ideile false ce stăpânesc vremurile moderne. 


Învățătura ortodoxă a Sfinţilor Părinţi nu aparţine unei epoci, fie ea 
„veche” sau „modernă”. A fost transmisă prin succesiune neîntreruptă 
din vremea lui Hristos şi a apostolilor Săi, până în ziua de azi, şinua 
existat niciodată o perioadă în care să fie nevoie a redescoperi o învăţătură 
patristică „pierdută”. Chiar şi când mulţi dintre creştinii ortodocşi s-au 
îndepărtat de această învăţătură (cum este cazul, de pildă, în zilele noastre), 
adevărații ei reprezentanţi au transmis-o mai departe celor ce însetau să o 
primească. Au existat mari veacuri patristice, cum este epoca plină de 
strălucire a celui de al patrulea secol, şi au existat perioade de decădere a 
conştiinţei patristice în rândul creştinilor ortodocşi; însă nu a existat 
nicicând vreo perioadă, de la întemeierea Bisericii lui Hristos pe 
pământ, în care tradiţia patristică să nu călăuzească Biserica; nu a 
existat nici un secol fără Sfinţii săi Părinţi. Sf. Nichita Stithatul, ucenicul şi 
biograful Sf. Simeon Noul Teolog, scria: „S-a îngăduit de către Dumnezeu 
ca din generaţie în generaţie să nu înceteze pregătirea de către Sfântul Duh a 
proorocilor şi prietenilor Săi pentru rânduiala Bisericii Sale.” 


Cel mai instructiv este pentru noi, creştinii cei de pe urmă, să ne călăuzim şi 
să ne inspirăm de la Sfinţii Părinţi ai vremurilor noastre, cei ce au trăit în 
condiţii asemănătoare cu ale noastre şi, totusi, au păstrat nestricată şi 
neschimbată aceeaşi învăţătură mereu proaspătă, care nu aparţine unei vremi 
sau a unui neam, ci tuturor vremurilor pană la sfârşitul lumii, şi pentru 
întregul neam al creştinilor ortodocşi. 


Înainte de a studia doi dintre Sfinţii Părinţi de dată recentă, trebuie însă să fie 
limpede că pentru noi, creştinii ortodocşi, studiul Sfinţilor Părinţi nu este un 
exerciţiu academic inutil. O bună parte din ceea ce trece drept o „renaştere 
patristică” în vremurile noastre nu este nimic altceva decât un joc pentru 
cărturarii heterodocşi şi imitatorii lor „ortodocşi”, nici unul dintre aceştia 
ne, descoperind” vreodată un adevăr patristic pentru care să fie gata a-şi jertfi 
viaţa. O astfel de „patrologie” este doar erudiție raţionalistă ce se întâmplă să 
se ocupe de învăţătura patristică, fără a înţelege vreodată că învăţătura 
autentică a Sfinţilor Părinţi cuprinde adevăruri de care depinde viaţa 
sau moartea noastră duhovnicească. Asemenea cărturari pseudo-patristici 
îşi petrec timpul dovedind că „pseudo-Macarie” a fost un eretic messalian, 
fără să înţeleagă sau să practice învăţătura ortodoxă curată a adevăratului 
Sfânt Macarie cel Mare; ca „pseudo-Dionisie” a fost un falsificator de cărţi 
chibzuit, însă ale cărui profunzimi mistice şi spirituale îi depăşesc cu totul pe 
acuzatorii săi; că viaţa pe deplin creştină şi monahală a Sfinţilor Varlaam şi 
Ioasaf, ce ne-a fost înmânată de Sf. loan Damaschin, nu este altceva decât 
„repovestirea poveştii lui Buddha”; şi încă o sută de fabulaţii asemănătoare, 
fabricate de „experţi” pentru un public credul, ce nu are idee de atmosfera 
agnostică în care se fac asemenea „descoperiri” . Când există întrebări erudite 
serioase, referitoare la unele texte patristice (căci, desigur, există şi dintr-acestea), 


cu siguranţă acestea nu vor fi soluționate cu ajutorul unor astfel de „experţi”, 
ce sunt cu totul străini de adevărata tradiţie patristică, şi care nu fac altceva 
decât să îşi ducă existenţa pe seama ei. 


Când cărturarii „ortodocşi” reiau învăţătura celor pseudo-patristici sau 
îşi fac propriile cercetări în acelaşi duh raţionalist, rezultatul poate fi 
tragic; căci astfel de cărturari sunt luaţi de mulţi drept „purtători de cuvânt ai 
ortodoxiei”, şi afirmaţiile lor raţionaliste drept parte a unei viziuni „autentic 
patristice”, înşelând astfel mulţi creştini ortodocşi. Părintele Alexander 
Schmemann, de pildă, în vreme ce pretinde a se fi eliberat din „captivitatea 
apuseană”, care - necunoscând adevărata tradiţie patristică a secolelor 
recente (ce se găseşte mai mult în mânăstiri decat în academii) -, îşi închipuie 
că a dominat complet teologia ortodoxă a vremurilor moderne, a ajuns el 
însuşi un captiv al ideilor raţionaliste protestante privind teologia liturgică, aşa 
cum bine a arătat protopresbiterul Mihail Pomazanski, un autentic teolog 
patristic al acestor zile. [1] Din nefericire, o astfel de demascare vădită încă 
nu a fost făcută şi pseudo-cărturarului Sfinţilor ruşi şi al Sfinţilor Părinţi, G. P. 
Fedotov, care îşi închipuie că Sf. Serghie „a fost cel dintâi sfânt rus care poate 
fi catalogat ca mistic” (ignorând astfel cele patru secole de Părinţi ruşi care L- 
au precedat, la fel de „mistici”), ce caută zadarnic „originalitatea” în „opera 
literară” a Sf. Nil din Sora (arătând cu aceasta că nici măcar nu înţelege 
semnificaţia tradiţiei în ortodoxie), îl calomniază pe marele Sfânt ortodox 
Tihon din Zadonsk, ca fiind un „fiu al Barocului Apusean, mai degrabă decât 
un moştenitor al spiritualităţii răsăritene” [2], şi încearcă, cu multă stângăcie, 
să facă din Sf. Serafim [din Sarov] (care în realitate se situează uimitor de 
bine în tradiţia patristică, încât cu greu poate fi deosebit de marii Părinţi ai 
pustiei egiptene) un fel de fenomen „specific rus”, care a fost „primul 
reprezentant cunoscut al acestei clase de bătrâni duhovniceşti (stareţi) din 
Rusia” şi „înainte-mergătorul noii forme de spiritualitate care va urma 
monahismului ascetic simplu”. [3] 


Din nefericire, consecinţele unei astfel de pseudo-erudiţii se regăsesc 
adesea în viaţa reală; suflete credule care iau aceste concluzii false drept 
autentice încep să lucreze pentru o „renaştere liturgică” pe baze protestante, 
îl transformă pe Sf. Serafim (ignorând învăţăturile sale "neconvenabile" 
referitoare la eretici, pe care le împărtăşeşte cu întreaga tradiţie patristică) 
într-un yoghin hindus sau într-un „harismat”, şi, în general, îi abordează pe 
Sfinţii Părinţi la fel ca majoritatea cărturarilor contemporani - fără cinstire 
şi evlavie, ca şi cum s-ar afla la acelaşi nivel cu ei, ca un exerciţiu de 
ezoterism sau ca un fel de joc intelectual, nu ca pe o călăuză spre viaţa 
cea adevărată şi spre mântuire. 


NU AŞA SUNT adevărații cărturari ortodocşi, nu aşa este adevărata tradiţie 
patristică, unde predania autentică, neschimbată a adevăratului creştinism 
este transmisă prin succesiune neîntreruptă, atât prin viu grai, cât şi prin 
cuvântul scris şi tipărit, de la părinte duhovnicesc la fiu duhovnicesc, de la 
învăţător la ucenic. 


În secolul XX, iese în evidenţă un arhiereu ortodox, pentru orientarea sa 
patristică - Arhiepiscopul Teofan al Poltavei (+ 1943, 19 februarie), unul 
din întemeietorii Bisericii Ruse din afara Rusiei, şi poate arhitectul-şef al 
ideologiei ei fără compromisuri, tradiționalistă. În anii în care a fost vice- 
preşedinte al Sinodului episcopilor acestei Biserici (în anii 1920), a fost larg 
recunoscut ca având cugetul cel mai patristic dintre toţi teologii ruşi de peste 
hotare. În anii 1930 s-a retras în izolare deplină, devenind un al doilea Teofan 
Zăvorâtul; şi de atunci a fost, din păcate, uitat în mare măsură. Din fericire, 
amintirea sa a fost păstrată cu sfinţenie de către ucenicii şi urmaşii săi, şi, în 
ultimele luni, unul din ucenicii săi de căpătâi, Arhiepiscopul Averchie, de la 
mânăstirea Sfintei Treimi din Jordanville, New York, a publicat biografia sa 
împreună cu o serie din predicile sale. [4] În aceste predici se poate vedea cu 
limpezime evlavia şi respectul ierarhului faţă de Sfinţii Părinţi, ucenicia sa 
faţă de ei, şi smerenia sa covârşitoare, care este mulţumită doar atunci când 
transmite ideile şi vorbele Sfinţilor Părinţi, şi nu ceva din cele ce îi aparţin. 
Astfel, într-o predică din Duminica Rusaliilor, el spune: „Învățătura despre 
Sfânta Treime este culmea teologiei creştine. Astfel, eu nu încerc să port mai 
departe această învăţătură cu propriile mele cuvinte, ci cu cuvintele sfinţilor şi 
de Dumnezeu-purtătorilor teologi şi mari Părinţi ai Bisericii: Atanasie cel 
Mare, Grigorie Teologul şi Vasile cel Mare. Ale mele sunt numai buzele, iar ale 
lor sunt vorbele şi gândurile. Ei înfăţişează cina cea dumnezeiască iar eu sunt 
doar slujitorul ospăţului lor dumnezeiesc”. 


În altă predică, Arhiepiscopul Teofan ne dă pricinile smeririi sale în faţa 
Sfinţilor Părinţi - o caracteristică atât de tipică marilor purtători ai învăţăturii 
patristice, chiar şi marilor teologi ca arhiepiscopul Teofan, dar care este atât 
de greşit interpretată de cărturarii lumeşti drept o „lipsă de originalitate”. În 
predica sa din Duminica Sfinţilor Părinţi ai celui de al şaselea Sinod 
Ecumenic, ţinută în 1928 la Varna, în Bulgaria, el dăruieşte credincioşilor „un 
cuvânt despre însemnătatea Sfinţilor Părinţi şi Dascăli ai Bisericii pentru noi, 
creştinii. În ce constă măreţia lor, şi pe ce se întemeiază însemnătatea lor 
deosebită pentru noi? Biserica, fraţilor, este casa Dumnezeului celui viu, stâlp 
şi temelie a adevărului (1 Timotei 3:15). Adevărul creştin este păstrat în 
Biserică prin Sfânta Scriptură şi Sfânta Tradiţie; dar are trebuinţă de o 
păstrare dreaptă şi de o tâlcuire dreaptă. Sfinţii Părinţi sunt cei mai 
iscusiţi păstrători şi tălmăcitori ai acestui adevăr, în virtutea sfinţeniei 
vieților lor, prin cunoaşterea lor profundă a cuvântului lui Dumnezeu, şi 
bogăţia harului Duhului Sfânt care sălăşluieşte în ei.” Restul acestei 


predici nu cuprinde altceva decât citate din chiar Sfinţii Părinţi (Sf. Atanasie 
cel Mare, Vasile cel Mare, Simeon Noul Teolog, Nichita Stithatul) care susţin 
acest punct de vedere. 


Ultimul Sfânt Părinte din care arhiepiscopul Teofan citează, pe larg, în predica 
sa, este unul apropiat lui în timp, un înainte-mergător al său în transmiterea 
autenticei tradiţii patristice în Rusia - episcopul Ignatie Briancianinov. El 
are o dublă însemnătate pentru noi, azi: nu numai că este un Sfânt Părinte 
aparţinând aproape vremurilor noastre, dar şi căutarea sa după adevăr este 
foarte asemănătoare celei a căutătorilor sinceri de astăzi, şi astfel el ne 
înfăţişează cum este cu putinţă pentru „iluminatul om modern” să se 
depărteze de la robia covârşitoare a ideilor şi modurilor de gândire moderne, 
şi să intre încă o dată în atmosfera curată a patristicii (adică, a cugetării cu 
adevărat creştine ortodoxe). Este extrem de însufleţitor pentru noi să citim, cu 
cuvintele episcopului Ignatie însuşi, cum un inginer militar s-a smuls din 
legăturile „cunoaşterii moderne” şi a pătruns în tradiţia patristică, pe 
care a primit-o, împreună cu cărţile, de la un ucenic al Sf. Paisie Velicicovski, 
şi a transmis-o zilelor noastre. 


„Pe vremea când eram încă student”, îl citează arhiepiscopul Teofan pe 
episcopul Ignatie, [5] „nu existau bucurii sau distracţii pentru mine! Lumea 
nu-mi înfăţişa nimic atrăgător. Mintea îmi era afundată cu totul în ştiinţe, şi în 
acelaşi timp ardeam de dorinţa găsirii adevăratei credinţe, a adevăratei 
învățături a acesteia, străină de toate greşelile dogmatice şi morale.” 


„În acelaşi timp, deja se înfăţişau privirii mele insistente limitele cunoaşterii 
umane, în ştiinţele cele mai înalte şi profund dezvoltate. Ajungând la aceste 
limite, am întrebat ştiinţele: "Ce dăruiţi voi unui om, ca să-l poată numi al lui? 
Omul este veşnic, şi ceea ce este al lui trebuie să fie veşnic. Arătaţi-mi această 
stăpânire veşnică, această bogăţie adevărată, pe care să o pot lua cu mine 
dincolo de mormânt! Până acum văd numai cunoaştere care se sfârşeşte pe 

pământ, care nu poate exista după despărţirea sufletului de trup'. 


Tânărul căutător a cercetat matematicile, fizica, chimia, filosofia, 
arătând o cunoaştere profundă a lor; apoi geografia, geodezia, filologia, 
literatura; dara aflat că toate acestea sunt ale pământului. Drept răspuns 
la toate întrebările sale chinuitoare a primit acelaşi răspuns, pe care căutări 
asemănătoare îl primesc în şi mai „iluminatul” nostru secol al 20-lea: 
„Ştiinţele au rămas tăcute.” 


„Pentru un răspuns mulţumitor, un răspuns viu şi cu adevărat trebuitor, m-am 
întors la credinţă. Dar unde eşti ascunsă, o, adevărata şi Sfânta Credinţă? 
Nu te-am putut recunoaşte în fanatism (papism) care nu s-a pecetluit cu 
blândeţea Evangheliei; ci răsuflă patimă şi trufie raţonalistă! Nu te-am putut 
recunoaşte în învăţătura arbitrariului (protestantism) care s-a despărţit 
de Biserică, clădindu-şi noul său sistem, proclamând cu emfază şi mândrie 


, 


descoperirea unei credinţe creştine noi, adevărate, după trecerea a 18 secole 
de la Întruparea lui Dumnezeu Cuvântul! O! În ce grea încurcătură era 
sufletul meu! Cât de înfricoşător era îngreuiat! Ce valuri de îndoială s-au 
ridicat împotriva-i, ridicându-se din neîncrederea în sine-mi, din neîncrederea 
în tot ce era exigenţa, tânguindu-mă din pricina neştiinţei, a necunoaşterii de 
către mine a adevărului.” 


„Şi am început adesea, cu lacrimi, să îl implor pe Dumnezeu să nu mă lase 
jertfă greşelii, ci să îmi arate calea dreaptă pe care trebuie să mă îndrept 
către El, în călătoria-mi nevăzută a cugetului şi a inimii. Şi, o, minune! Dintr- 
odată un gând şezu înaintea mea... Inima mi s-a îndreptat către el ca în 
îmbrăţişarea unui prieten. Acest gând m-a inspirat să studiez credinţa la 
izvoare - în scrierile Sfinţilor Părinţi!, Sfinţenia lor' mi-a zis gândul, dă 
chezăşie de credibilitatea lor: alege-i drept călăuze'. Am ascultat. Am 
găsit o cale de a obţine lucrările sfinţilor bineplăcuţi lui Dumnezeu, şi cu râvnă 
am început să le citesc, analizându-le în profunzime. Terminând de citit unele, 
luam şi citeam altele, le citeam, le reciteam, le studiam. Ce m-a izbit mai 
înainte de toate în scrierile Părinților Bisericii Ortodoxe? A fost 
conglăsuirea lor, minunată, măreaţa lor armonie. Optsprezece secole, 
prin gurile lor, mărturiseau o singură învăţătură unanimă, o învăţătură 
Dumnezeiască!" 


„Când într-o noapte senină de toamnă scrutez cerul senin, presărat cu stele 
fără de număr, atât de deosebite ca mărime dar răspândind aceeaşi lumină, 
îmi spun: astfel sunt şi scrierile Părinților! Când într-o zi de vară scrutez 
marea cea întinsă, acoperită de o mulţime de corăbii cu pânzele lor asemenea 
aripilor unor lebede albe, corăbii ce se duc sub un singur vânt spre o singură 
ţintă, spre un singur port, îmi spun: astfel sunt şi scrierile Părinților! Când aud 
un cor armonios, pe mai multe voci, în care diferitele voci într-o armonie elegantă 
cântă o cântare dumnezeiească, atunci îmi spun: astfel sunt şi scrierile Părinților!” 


„Ce învăţătură găsesc în ele? Găsesc o învăţătură repetată de toţi Părinţii: 
singura cale spre mântuire e urmarea necondiționată a sfaturilor Sfinţilor 
Părinţi. „Ai văzut, zic ei, pe cineva înşelat de o învăţătură mincinoasă, 
pierind din pricina alegerii nepotrivite a nevointelor ascetice? - atunci 
să ştii că acela s-a urmat pe sine-şi, propria-şi înţelegere, propriile-i păreri, 
şi nu învăţătura Părinților” (Avva Dorotei, Învățătura a cincea), care alcătuieşte 
predania dogmatică şi morală a Bisericii. Cu această tradiţie, ca şi cu un bun 
nepreţuit, Biserica îşi hrăneste fiii. Acest gând a fost trimis de Dumnezeu, de 
la Care vine fiecare dar bun, de la Care un gând bun este începutul 
fiecărui lucru bun.... Acest gând a fost pentru mine întâia fântână pe tărâmul 
adevărului. Aici sufletul meu îşi găseşte odihna faţă de valuri şi vânturi. Acest 
gând a devenit piatra de temelie pentru clădirea duhovnicească a sufletului 
meu. Acest gând a devenit steaua mea călăuzitoare. A început regulat să-mi 
lumineze calea cea atât de grea şi plină de suferinţă, cea îngustă şi nevăzută, 

a minţii şi a inimii, către Dumnezeu. M-am uitat la lumea religioasă cu 
acest gând, şi am văzut că pricina tuturor erorilor constă în neştiinţa, 
în uitarea, în lipsa acestui gând." 


„Citirea Părinților m-a încredinţat cu limpezime ca mântuirea în sânul Bisericii 
Ortodoxe Ruse era neîndoielnică, un lucru de care religiile Europei Apusene 
sunt lipsite, căci nu au păstrat întregi nici învăţăturile dogmatice, nici cele 
morale ale Bisericii lui Hristos de la începuturile ei. Mi-a înfăţişat ce a făcut 
Hristos pentru omenire, în ce constă căderea omului, de ce a fost necesar un 
Răscumpărător, în ce constă mântuirea dată de Răscumpărător. M-a făcut să 
ştiu că o persoană trebuie să dezvolte, să simtă, să vadă mântuirea în 
sineşi, fără de care credinţa în Hristos este moartă, iar creştinismul 
este doar un cuvânt şi un nume, dacă nu este pusă în lucrare! M-a 
învăţat să privesc veşnicia drept veşnicie, înaintea căreia un mileniu de viaţă 
pământească nu înseamnă nimic, lăsând deoparte viaţa noastră ce măsoară 
vreo jumătate de veac. M-a învăţat că viaţa pământească trebuie petrecută 
în pregătirea pentru veşnicie... Mi-a arătat că toate îndeletnicirile 
pământeşti, plăceri, cinstiri, mariri - sunt jucării deşarte, cu care copiii mari 
se joacă şi îşi pierd binecuvântarea veşniciei. Pe toate acestea, Sfinţii 
Părinţi ni le spun cu limpezime desăvârşită în minunatele lor scrieri sfinte.! 


Arhiepiscopul Teofan îşi încheie pledoaria patristică cu apelul: „Fraţilor, lăsaţi 
acest gând bun (luarea Sfinţilor Părinţi drept călăuză) să vă fie stea povăţuitoare 
în vremea peregrinării pământeşti, pe valurile mării acestei vieţi!” 


Adevărul acestui apel, ca şi cel al cuvintelor insuflate ale episcopului Ignatie, 
nu s-a diminuat în deceniile de când au fost rostite. Lumea a înaintat pe 
calea apostaziei de la Adevărul creştin, şi a devenit chiar şi mai limpede 
că nu există nici o alternativă la această cale, în afara de urmarea căii fără 
de compromisuri a adevărului, care ne-a fost înmânată de către Sfinţii Părinţi. 


Nu trebuie să ne îndreptăm către Sfinţii Părinţi doar ca să „învăţăm despre ei”; 
dacă nu facem nimic altceva decât aceasta, atunci nu ne aflăm într-o stare mai 
bună decât cei ce discută fără de folos în academiile moarte ale acestei 
civilizaţii moderne ce piere, chiar şi atunci când aceste academii sunt 
„ortodoxe” şi teologii învăţaţi din ele definesc cu eleganţă şi explică totul 
despre „sfinţenie” şi „spiritualitate” şi „îndumnezeire", dar nu au experienţa 
necesară pentru a cuvânta direct inimii sufletelor însetate şi a le întoarce spre 
dorirea căii luptei celei duhovniceşti, nici nu au cunoaşterea pentru a sesiza 
greşeala fatală a „teologilor” academici, ce vorbesc despre Dumnezeu 
cu ţigara sau cu paharul de vin în mână, nici curajul să acuze ierarhii 
„canonici” apostaţi de trădarea lui Hristos. Trebuie să ne îndreptăm către 
Sfinţii Părinţi, mai degrabă, cu scopul de a le deveni ucenici, de a primi 
învăţătură vieţii adevărate, a mântuirii sufletului, chiar şi când ştim că astfel 
vom ieşi din grațiile acestei lumi şi vom fi surghiuniţi de ea. Dacă facem asta, 


vom găsi calea spre ieşirea din mlaştina încurcată a gândirii moderne, bazată 
chiar pe părăsirea învăţăturii celei sfinte a Părinților. Vom descoperi că Sfinţii 
Părinţi sunt extrem de „contemporani”, prin faptul că se adresează direct 
luptei creştinilor ortodocşi de astăzi, oferind răspunsuri la întrebările cruciale 
ale vieţii şi morţii pe care cărturărimea academică se teme îndeobşte chiar să 
şi le pună - şi atunci când o face, dă un răspuns inofensiv care „explică” 
aceste întrebări celor ce sunt doar curioşi despre ele, dar nu însetează după 
răspunsuri. Vom găsi călăuzire adevărată din partea Părinților, doar învățând 
smerenia şi neîncrezându-ne deşartei noastre înţelepciuni lumeşti, pe care am 
primit-o împreună cu aerul acestor vremuri rău-mirositoare, încrezându-ne 
celor ce au plăcut lui Dumnezeu şi nu lumii. Vom găsi în ei adevăraţi Părinţi, 
atât de greu de găsit în zilele noastre, când iubirea multora s-a răcit 
(Matei 24:12) - Părinţi al căror singur ţel este să îşi călăuzească fiii 
către Dumnezeu şi către Împărăţia Sa Cerească, unde vom păşi şi vorbi 
cu aceşti oameni îngereşti în veşnica bucurie negrăită. 


Nu există nici o problemă a vremurilor noastre încurcate, care să nu îşi 
găsească soluţia printr-o citire atentă şi smerită a Sfinţilor Părinţi: fie 
că este problema sectelor şi ereziilor ce abundă astăzi, sau cea a schismelor şi 
„jurisdicţiilor”; fie pretenţia de viaţă duhovnicească ridicată de „renaşterea 
harismatică”, sau ispitele subtile ale confortului şi avantajelor moderne; fie 
chestiuni filosofice complexe ca „evoluţia”, sau chestiunile morale clare ale 
avortului, eutanasiei şi a „controlului naşterilor”; fie apostazia rafinată a 
„serghianismului”, care dăruieşte instituţia unei biserici, în locul Trupului lui 
Hristos, sau lipsa de rafinament a „renovaţionismului”, care începe cu 
„îndreptarea calendarului” şi sfârşeşte într-un „protestantism de rit răsăritean”. 
La toate aceste întrebări Sfinţii Părinţi, şi Părinţii nostri în viaţă, care 
îi urmează, sunt singurii noştri călăuzitori siguri. 


Episcopul Ignatie şi alţi Părinţi recenți ne-au arătat nouă, creştinilor de pe 
urmă, care Sfinţi Părinţi sunt mai importanţi de citit, şi în ce ordine. Să 
fie aceasta drept inspiraţie pentru noi, spre a aşeza învăţătura patristică ca 
piatră de temelie a zidirii sufletelor noastre, spre dobândirea vieţii veşnice! 
Amin. 

Note 

1. "Teologia liturgică a Păr. A. Schmemann," în The Orthodox Word, 1970, No. 6, Pp. 260-280. 


2. O teză respinsă în totalitate de Nadejda Gorodetsky în Sfântul Tihon Zadonski, inspirator al 
lui Dostoievski, SPCK, Londra, 1951. 


3. Vezi introducerile lui Fedotov la scrierile acestor Sfinţi în O comoară a spiritualităţii ruseşti, 
Sheed & Ward, New York, 1948. 


4. O biografie scurtă a sa poate fi citită în The Orthodox Word, 1969, No. 5. 


5. Din Volumul I al Operelor adunate ale Episcopului Ignatie în rusă, pp. 396-401. 

Cum să îi citim pe Sfinţii Părinţi 
Ierom. Lavrentie 


2 Sep 2021 


PATRISTICA DE FAŢĂ îi va înfățișa pe Părinţii spiritualităţii ortodoxe, prin 
urmare, amploarea și scopurile ei sunt destul de diferite faţă de cursul 
obișnuit al unui seminar de Patristică. Scopul nostru, în acesta pagini, va fi 
unul dublu: (1) Să înfăţișăm temelia teologică ortodoxă a vieţii spirituale - 
natura și țelul luptei duhovnicești, viziunea patristică asupra firii omenești, 
caracterul activităţii harului divin și al efortului omenesc etc.; și (2) Să oferim 
o învăţătura practică asupra trăirii acestei vieţi spirituale ortodoxe, cu 
caracterizarea stărilor duhovnicești, atât bune, cât și rele, pe care cineva le 
poate întâlni sau prin care poate trece în aceasta luptă duhovnicească. Prin 
urmare, întrebări de natură strict dogmatică privind firea lui Dumnezeu, 
Sfânta Treime, întruparea Fiului lui Dumnezeu, purcederea Duhului Sfânt și 
altele asemenea vor fi atinse doar în măsura în care implică întrebări asupra 
vieții duhovnicești; și numeroși Sfinţi Părinţi, ale căror scrieri tratează 
îndeosebi aceste întrebări dogmatice, atingând doar în secundar chestiunea 
vieţii duhovnicești, nu vor fi comentaţi deloc. Într-un cuvânt, acesta va fi mai 
ales un studiu asupra Părinților Filocaliei, acea culegere de scrieri 
duhovnicești ortodoxe făcută în zorii evului contemporan, cu puţin înainte de 
izbucnirea teribilei Revoluții Franceze, ale cărei efecte finale le constatăm în 
zilele noastre, de stăpânire ateistă și anarhie. 


În secolul de faţă există o creștere notabilă a interesului pentru Filocalia și 
Sfinţii ei Părinţi. În mod particular Părinţi de dată mai recentă, precum Sf. 
Simeon Noul Teolog, Sf. Grigorie Sinaitul și Sf. Grigorie Palama, au început să 
fie studiaţi, iar unele din scrierile lor să fie traduse și tipărite în engleză și în 
alte limbi apusene. Cineva chiar ar putea spune ca în anumite seminarii și 
cercuri academice au „ajuns la modă”, într-un contrast vădit cu secolul al 19- 
lea, când ei nu erau nicidecum „la modă” în majoritatea academiilor teologice 
ortodoxe (spre deosebire de cele mai bune mănăstiri, care au păstrat mereu 
amintirea lor ca sfântă și au vieţuit potrivit scrierile lor). 


Dar însuși faptul acesta este un mare pericol, asupra căruia trebuie insistat în 
cele ce urmează. „Venirea la modă” a celor mai adânci scrieri duhovnicești nu 
este în mod necesar un lucru bun. De fapt, ar fi cu mult mai bine ca numele 
acestor Părinţi să rămână cu totul necunoscute decât să ajungă îndeletnicirea 
școlarilor raţionaliști și a „convertiţilor ţicniţi”, care nu dobândesc nici un 
folos duhovnicesc de la aceștia, ci doar își sporesc mândria lor, lipsită de sens, 

de a „cunoaște mai bine” decât ceilalţi, sau - și mai rău - să înceapă a urma 
poveţele duhovnicești din scrierile părinţilor fără pregătirea necesară și fără o 
călăuzire duhovnicească. Toate acestea, desigur, nu înseamnă că iubitorul de 
adevăr ar trebui să abandoneze citirea Sfinţilor Părinţi; Doamne, ferește! Ci 
înseamnă că noi toţi - școlari, călugări sau simpli mireni - trebuie să ne 
apropiem de Părinţii aceștia cu frică de Dumnezeu, cu smerenie și cu o mare 
neîncredere în înțelepciunea și în judecata noastră. Ne apropiem de ei pentru 
a învăţa și, mai înainte de toate, trebuie să acceptăm că pentru aceasta avem 
nevoie de un învăţător. Și învăţători exista: în vremurile noastre în care 
Bătrânii purtători de Dumnezeu au dispărut, învățătorii noștri trebuie 
să fie acei Părinţi care, mai ales în vremurile apropiate, ne-au spus în 
mod anume cum să citim - și cum să nu citim - scrierile ortodoxe 
despre viaţa duhovnicească. Dacă Fericitul Stareţ Paisie Velicicovski însuși, 
cel care a adunat scrierile primei Filocalii slavone, a fost „cuprins de frică” 
aflând că astfel de cărți urmau să fie tipărite și să nu mai circule doar în 
cadrul câtorva mănăstiri, în forma manuscrisă, atunci cu cât mai mult ne vom 
apropia de ele cu frică și cu înţelegerea pricinei acestei frici, cu atât mai puţin 
va veni asupra noastră catastrofa duhovnicească prevăzută de el. 


Sfântul Paisie, în scrisoarea sa către arhimandritul Teodosie al Sihăstriei Sf. 
Sofronie [1], scrie: „Legat de publicarea ca tipăritură a cărţilor patristice, atât 
în greacă cât și în slavonă, sunt cuprins atât de bucurie cât și de frică. De 
bucurie, deoarece nu vor fi date uitării depline și cei râvnitori vor putea să le 
dobândească mai cu ușurință; cu frică, fiind înspăimântat și cutremurat ca nu 
cumva să fie oferite ca un lucru ce poate fi vândut precum o carte obișnuită, 
nu doar monahilor, ci tuturor ortodocșilor creștini și ca nu cumva aceștia din 
urmă, cercetând lucrarea rugăciunii minţii după propria voie, fără povăţuire 
din partea celor cu experienţă, să cadă în înșelare și ca nu cumva, din pricina 
înșelării, cei fără de minte să hulească împotriva acestei lucrări sfinte și fără 
de cusur, care a fost mărturisită de către foarte mulţi Sfinţi Părinţi... și ca nu 
cumva din pricina hulelor să apară neîncredere în învățătura Părinților noștri 
purtători de Dumnezeu”. Practica Rugăciunii minţii, continuă Sfântul 
Paisie, este cu putinţă doar în condiţiile ascultării monastice. 


Cu siguranţă, puţini sunt cei ce, în vremurile noastre din urmă de plăpânde 
nevoinţe ascetice, năzuiesc către înălțimile rugăciunii minţii (sau chiar cunosc 
ceea ce este aceasta); dar avertismentele Sfântului Paisie și ale altor Sfinţi 
Părinţi rămân adevărate și pentru nevoinţele mai mici ale multor dintre 
creștinii ortodocși de astăzi. Oricine citește Filocalia și alte scrieri ale Sfinţilor 
Părinţi, și chiar multe din Vieţile Sfinţilor, va întâlni pasaje despre rugăciunea 
inimii, despre vederea dumnezeiască, despre îndumnezeire și despre alte stări 
duhovnicești înalte și este esenţial pentru creștinul ortodox să cunoască ce ar 
trebui să gândească și să simtă despre acestea. 

Să vedem, prin urmare, ceea ce spun Sfinţii Părinţi despre aceasta și despre 
abordarea Sfinţilor Părinţi în general. 


Sfântul Stareţ Macarie de la Optina (+ 1860) a găsit cu cale să scrie, în mod 
deosebit, un „Avertisment celor ce citesc cărți patristice duhovnicești și 
doresc să practice Rugăciunea mintală a lui lisus” [2] Aici, acest mare Părinte 
foarte apropiat secolului nostru ne spune cu limpezime ce atitudine trebuie să 
avem faţă de aceste stări duhovnicești: „Sfinţii și de Dumnezeu purtătorii 
Părinţi au scris despre mari daruri duhovnicești nu pentru ca oricine să 
năzuiască fără discernământ spre a le primi, ci pentru ca acei ce nu le posedă, 
auzind despre astfel de daruri și descoperiri înalte care au fost primite de 
către cei ce s-au învrednicit, să-și poată conștientiza propria slăbiciune adâncă 
și marea neputinţă și să poată în mod involuntar să tindă spre smerenie, care 
este cu mult mai trebuincioasă celor ce caută mântuirea decât toate celelalte 
lucrări și virtuţi”. larăși, Sf. loan Scărarul (secolul al VI-lea) scrie: „Precum un 
sărac, văzând bogăţiile împărătești, cu atât mai mult își conștientizează 
sărăcia; astfel și duhul, citind relatările marilor fapte ale Sfinţilor Părinţi, în 
mod inconștient se smerește în gândurile sale.” (Treapta 26:25). Prin urmare, 
prima noastră abordare a scrierilor Sfinţilor Părinţi trebuie să fie una a 
smereniei. 


larăși, Sf. loan Scărarul scrie: „A admira nevoinţele Sfinţilor este demn de 
lauda; a le urma este mântuitor de suflet; dar a râvni dintr-o dată să le devii 
imitator este lipsit de sens și cu neputinţă.” (Treapta 4:42). Sf. Isaac Sirul 
(secolul al 6-lea) învăţa în a doua sa Omilie (așa cum este rezumată de către 
Starețul Macarie de la Optina, op. cit.,p. 364): „Cei ce caută în rugăciune 
simţăminte duhovnicești dulci și le așteaptă și mai ales cei ce năzuiesc înainte 
de vreme spre vederea și contemplarea duhovnicească cad întru înșelarea 
vrăjmașului și pe tărâmul întunecării și al înceţoșării minţii, fiind părăsiţi de 
ajutorul lui Dumnezeu și lăsaţi diavolilor spre batjocură, pentru căutarea lor 
plină de mândrie, peste măsură și vrednicia lor”. Prin urmare, trebuie să ne 
apropiem de Sfinţii Părinţi cu intenţia smerită de a începe viaţa duhovnicească 
de la treapta cea mai de jos, și nici măcar să nu visăm la dobândirea acelor 
stări duhovnicești înalte, care ne depășesc pe de-a-ntregul. Sf. Nil de Sora (+ 
1508), un mare Părinte rus al vremurilor mai apropiate nouă, scrie în Regula 
sa monahală (cap. 2), „Ce vom spune de cei ce, în trupul lor muritor, au gustat 
hrana cea nemuritoare, care au fost găsiți vrednici să primească în această 
viață trecătoare o părticică din bucuriile ce ne așteaptă în patria noastră 
cereasca?... Noi, cei împovăraţi cu nenumărate păcate și pradă patimilor, 
suntem nevrednici chiar și de a auzi asemenea cuvinte. Totuși, punându-ne 
nădejdea în harul lui Dumnezeu, suntem încurajați să ţinem cuvintele 
scrierilor sfinte în minţile noastre, încât să sporim măcar în conștientizarea 
decăderii întru care ne tăvălim”. 

Spre a ajuta intenţiei noastre umile de a-i citi pe Sfinţii Părinţi, trebuie să 
începem cu cărţile patristice de bază, cele ce învaţă ABC-ul. Un 
începător al secolului al VI-lea din Gaza a scris odată marelui bătrân văzător 
în duh, Sf. Varsanufie, cu mult în duhul școlarului ortodox neexperimentat de 
astăzi: „Am cărţi dogmatice și, pe când le citesc, simt că mintea mi se duce 
dinspre gândurile pătimașe către contemplarea dogmelor.” La aceasta, sfântul 
bătrân i-a răspuns: „Nu aș vrea să te ocupi de acele cărţi din pricină că îţi 
înalță mintea; ci este mai bine a studia cuvintele Bătrânilor care îţi 
smeresc mintea, coborându-o. Am spus aceasta nu pentru a desconsidera 
cărțile dogmatice, ci ţi-am dat o povaţă; căci mâncărurile sunt deosebite”. 
(Întrebări și răspunsuri, nr. 544). Un scop important al acestei Patristici va fi 
exact acela de a indica ce cărţi patristice sunt mai potrivite începătorilor și 
care ar trebuie lăsate până pe mai târziu. 


larăși, diferite cărți patristice despre viața duhovnicească sunt potrivite 
creștinilor ortodocși în diferite condiţii de viaţă: cea potrivită mai ales celor 
singuratici nu este aplicabilă în mod direct călugărilor ce trăiesc viaţă 
obișnuita; cea potrivită călugărilor în general nu va fi relevantă în mod direct 
pentru mireni; și în fiecare condiţie, hrana duhovnicească potrivită celor ce au 
ceva experienţă poate fi cu totul nedigerabilă pentru cei începători. Din 
momentul în care cineva a dobândit un anumit echilibru în viaţa 
duhovnicească, prin practicarea activă a poruncilor lui Dumnezeu în disciplina 
Bisericii Ortodoxe, prin citirea rodnică a scrierilor elementare ale Sfinţilor 
Părinţi și prin călăuzirea duhovnicească din partea părinţilor ce trăiesc - 
atunci acel cineva poate dobândi mult câștig duhovnicesc din toate scrierile 
Sfinţilor Părinţi, aplicându-le la propriile-i condiţii de vieţuire. Episcopul 
Ignatie Briancianinov a scris referitor la aceasta: „S-a observat că începătorii 
nu pot adapta niciodată cărţile la starea lor, ci sunt în mod invariabil atrași de 
tendinţa cărţii. Dacă o carte dă sfaturi asupra tăcerii și arată bogăţia de roade 
duhovnicești ce sunt adunate prin tăcerea profundă, începătorul va avea, în 
mod invariabil, o dorinţă puternică de a merge în singurătate, către un pustiu 
nelocuit. Dacă o carte vorbește de ascultarea necondiționată sub povăţuirea 
unui Părinte purtător de Duh, începătorul va căpăta, în mod inevitabil, o 
dorinţă pentru viaţa cea mai strictă în supunere desăvârșită faţă de un Bătrân. 
Dumnezeu nu a dat vremilor noastre nici una din aceste două căi de vieţuire. 
Dar cărțile Sfinţilor Părinţi ce descriu aceste stări pot influenta un începător 
într-atât încât, din pricina lipsei de experienţă și a neștiinţei, acesta să 
hotărască cu ușurătate să părăsească locul unde trăiește și unde are toate 
mijloacele de a-si lucra mântuirea și de a spori duhovnicește punând în 
practica poruncile evanghelice, pentru un vis imposibil al unei vieţi 
desăvârșite zugrăvită în culori strălucitoare și ispititoare în imaginaţia sa”. 
Prin urmare el concluzionează: „Nu te încrede gândurilor, părerilor, viselor, 
impulsurilor ori inclinaţiilor tale, chiar de îţi oferă sau îţi aștern dinainte-ţi, 
într-o înfățișare atrăgătoare, cea mai sfântă viață monastică” (Arena, cap. 10). 

Ceea ce episcopul Ignatie spune aici despre călugări se referă și la mireni, 
cu îngăduire pentru condiţiile diferite ale vieţii laice. Comentarii specifice vor 
fi făcute la sfârșitul acestei Introduceri, privind lectura duhovnicească 
potrivită mirenilor. 


Sf. Varsanufie indică în alt Răspuns (nr. 62) un alt lucru extrem de important 
pentru noi, cei ce ne apropiem de Sfinţii Părinţi mult prea academic: „Cel ce 
se îngrijește de mântuirea să nu trebuie nicidecum să întrebe [Bătrânii, de ex. 
să citească cărţile Patristice] doar pentru dobândirea cunoașterii, căci 
cunoștința semeţește (I Cor. 8:1), precum spune Apostolul; ci este cu mult mai 
potrivit să întrebe despre patimi și cum trebuie cineva să își trăiască viaţa, 
adică cum să se mântuiască; caci aceasta este trebuincios și călăuzitor spre 
mântuire”. Prin urmare, cineva nu este pregătit să citească Sfinţii Părinţi doar 
din curiozitate sau ca un exercițiu academic, fără o intenţie activă de a 
practica ceea ce învaţă ei, după măsura propriului său nivel duhovnicesc. 
„Teologii” academici moderni au dovedit pe deplin că este cu putinţă să posezi 
multă informaţie abstractă despre Sfinţii Părinţi fără a avea nici o cunoaștere 
duhovnicească. Despre unii ca aceștia, spune Sf. Macarie cel Mare (Omilia 
17:9): „Precum cel îmbrăcat în veșminte de cerșetor se poate vedea în somn 
ca fiind bogat, dar la trezire se vede din nou sărac și dezbrăcat, asemenea și 
cei ce vorbesc despre viaţa duhovnicească par a glăsui logic, dar atât timp cât 
ceea ce vorbesc nu este dovedit în minte de vreun fel de experienţă, putere și 
confirmare, ei rămân într-un soi de închipuire.” 


Un test pentru a afla dacă citirea de către noi a Sfinţilor Părinţi este 
academică sau adevărată este indicat de către Sf. Varsanufie în răspunsul sau 
către un începător care a descoperit că a ajuns semeţ și mândru când vorbea 
despre Sfinţii Părinţi (Răspunsul nr. 697): „Când vorbești despre viaţa Sfinţilor 
Părinţi și despre răspunsurile lor, trebuie să te condamni, spunând: Vai mie! 
Cum pot vorbi despre virtuțile Părinților, când eu însumi nu am dobândit nimic 
asemenea lor și nu am sporit deloc și trăiesc învăţându-i pe ceilalţi spre 
folosul lor; cum să nu se împlinească în mine cuvântul Apostolului: Tu, cel 
care înveţi pe altul, pe tine însuţi nu te înveţi?” (Rom. 2:21). Prin urmare, 
atitudinea constantă faţă de învăţătura Sfinţilor Părinţi trebuie să fie 
una a reproșului de sine. 


În cele din urmă, trebuie să ne aducem aminte că întreg scopul citirii Sfinţilor 
Părinţi nu e de a ne oferi un soi de „bucurie duhovnicească” sau dea ne 
confirma dreptatea de sine, cunoașterea superioară sau o stare 
„contemplativă”, ci doar pentru a ne ajuta în lucrarea căii active a virtuţii. 
Mulţi dintre Sfinţii Părinţi comentează distincţia dintre viața „activă” și cea 
„contemplativă” (sau, mai potrivit, „noetică”) și ar trebui accentuat aici că 
aceasta nu se referă, precum ar putea crede unii, la orice fel de distincţii 
artificiale între cei ce duc viaţa „obișnuita” a „Ortodoxiei exterioare” sau doar 


„faptele bune” și o viaţă „interioară” cultivată doar de monahi sau de o elita 

intelectuală; nicidecum. Există o singură viaţă duhovnicească ortodoxă, și 
ea este trăită de către fiecare luptător ortodox, fie monah sau mirean, fie 
începător sau sporit; „acţiunea” sau „practica” (praxis în greacă) este 
calea, iar „vederea” (theoria) sau „îndumnezeirea” este capătul. Aproape 
toate scrierile patristice se referă la viaţa de acţiune, nu la viaţa de vedere; 
când cea din urmă este amintită, este pentru a ne readuce în minte țelul 
nevoinţelor și luptelor noastre, care în viaţa aceasta este gustat profund doar 
de câţiva dintre marii Sfinţi, dar este cunoscut în deplinătatea sa numai în 
veacul ce va veni. Chiar și cele mai înălțate scrieri ale Filocaliei, precum scrie 
episcopul Teofan Zăvorâtul în prefața ultimului volum al Filocaliei în limba 
rusă, „au avut în vedere nu viaţa noetică, ci aproape în întregime viaţa activă”. 


Chiar și cu ajutorul acestei introduceri, cu siguranţă, creștinii ortodocși ce 
trăiesc în secolul nostru, al cunoașterii neserioase, nu vor scăpa de unele 
capcane ce zac așteptându-l pe cel ce dorește să îi citească pe Sfinţii Părinţi în 
deplinătatea înţelesului și contextului lor ortodox. Prin urmare, să ne oprim 
aici, înainte de a începe Patristica propriu-zisă, și să examinam pe scurt unele 
din greșelile care au fost făcute de către cititorii contemporani ai Sfinţilor 
Părinţi, cu intenţia a fundamenta o altă noţiune esenţială, cea de cum nu 
trebuie citiţi Sfinţii Părinţi. 


Articol tradus de Radu Hagiu din revista The Orthodox Word, Vol. 11, No.1 
(ian.-feb.., 1975), 35-41 


Note 
[1] Din Ediţia de la Optina a Vieţii și scrierilor Stareţului Paisie, pag. 265-267. 


[2] În culegerea sa de Scrisori către monahi, Moscova, 1862, pag. 358-380 (în 
lb. rusă). 

Cum să NU îi citim pe Sfinţii Părinţi 
Ierom. Lavrentie 


3 Sep 2021 


Acest al treilea material scris de Ierom. Serafim Rose despre citirea 
cărţilor patristice este o continuare a părţii 1, intitulată: Sfinţii Părinţi 
- O călăuză sigură spre adevăratul creștinism și a părţii a 2-a: Cum să 
îi citim pe Sfinţii Părinţi. Aceste materiale au fost publicate în revista 
coordonată de el în anii 1974-75. Până la acea vreme, preocuparea principală 
a Pr. Serafim a fost să depășească modernismul, ecumenismul și serghianismul. 
Încă nu ajunsese să se confrunte cu latura cealaltă, pe care a denumit-o 
„supercorectitutine”, a zeloţilor ortodocși mai ales dintre stiliștii greci. Acest 
fapt s-a produs un an mai târziu, fapt ce l-a determinat să urmărească o „cale 
împărătească”, între cele două extreme, care să fie caracterizată de căldura 
inimii, nu doar de o înţelegere intelectuală a credinţei. 


Materialul de față, deși scris cu aproape jumătate de secol în urmă, pune la 
dispoziţie îndrumări valabile și pentru zilele noastre, dominate de ușurătate și 
un mod de a trăi trupesc, comod, lipsit de perspective spirituale. După o 
educaţie în acest mediu, oamenii de astăzi sunt predispuși spre o abordare 
greșită a învăţăturii creștine ortodoxe, ceea ce necesită o avertizare 
prealabilă. Deși articolul de mai jos pune în discuţie mai mult pericolele, 
viziunea Pr. Serafim a fost una luminoasă, dar și serioasă și optimistă asupra 
vieţuirii în duh drept slăvitor. Am lăsat neschimbate rândurile originale, deși 
se referă la realităţi trecute, dar pot fi adaptate la momentul de acum de orice 
cititor cu dispoziţie corectă. 


S-A SPUS ÎNDEAJUNS pentru a arăta seriozitatea și sobrietatea cu care 
trebuie a se apropia cineva de studiul Sfinţilor Părinţi. Dar obiceiul de căpătâi 
al gândirii ușuratice din omul veacului al XX-lea de a nu trata cu seriozitate 
chiar și cele mai solemne subiecte, de a se „juca cu ideile” - ceea ce fac acum 
cei ce studiază în universităţi - face necesar să ne uităm mai îndeaproape la 
niște greșeli obișnuite ale creștinilor ortodocși cu numele, în studiile 
sau învăţăturile lor asupra Sfinţilor Părinţi. Va fi necesar să cităm aici 
nume și publicaţii pentru a cunoaște cu exactitate cursele în care mulţi au 
căzut deja. Această analiză ne va îngădui să vedem mai clar cum nu trebuie să 
ne apropiem de Sfinţii Părinţi. 


ÎNTÂIA CURSĂ: DILETANTISMUL 

Această cursă, în care cad de obicei cei foarte ușuratici în gândire dintre cei 
interesaţi de teologia sau spiritualitatea ortodoxă, este cea mai vădită în 
întrunirile „ecumenice” din tot felul de conferințe, „tabere de retragere” și din 
cele asemenea. Astfel de întruniri sunt o specialitate a Frăției Engleze a Sf. 
Alban și Serghie, fapt ce se reflectă în ziarul ei, Sobornost. Aici putem citi, de 
exemplu, într-un discurs despre Părinţii Pustiei, al unui presupus cleric 
ortodox: „Părinţii pustiei pot juca un rol extrem de important pentru noi. Ei 
pot fi, pentru noi toţi, un minunat loc de întâlnire ecumenică”[1]. Poate 
vorbitorul fi într-atât de naiv, încât să nu știe că Părintele pe care dorește să-l 
studieze, ca și toţi Sfinţii Părinţi, ar fi îngrozit să afle că vorbele sale sunt 
folosite spre a-i învăţa pe eterodocși arta rugăciunii? Este una din regulile de 
politeţe la astfel de adunări „ecumenice”, ca eterodocșii să nu fie informaţi că 
întâia cerinţă pentru studiul Părinților este a avea aceeași credinţă cu 
Părinţii Ortodoxiei. Fără îndeplinirea acestei cerințe prealabile, întreaga 
povăţuire în rugăciune și în învăţătura duhovnicească este doar o înșelare, un 
mijloc de a-l lăsa în continuare pe ascultătorul eterodox în greșelile lui. Nu 
este un lucru drept față de ascultător; este lipsit de seriozitate din partea 
vorbitorului; este exact felul de a nu începe studiul sau predarea Sfinţilor 
Părinţi. 

În același periodic, se poate citi despre un „pelerinaj în Britania”, unde un 
grup de protestanți au participat la slujbele diferitelor secte și apoi la o 
Liturghie Ortodoxă, la care „Părintele a ţinut un discurs foarte clar și 
luminător asupra temei Euharistiei” (Sobornost, Vara, 1969, pag. 680). Fără 
îndoială că Părintele i-a citat pe Sfinţii Părinţi în discursul său - dar nu a adus 
înţelegere ascultătorilor; doar i-a încurcat și, mai mult, îngăduindu-le acum să 
creadă că Ortodoxia este doar încă una din sectele ce le-au vizitat și că dogma 
ortodoxă a Euharistiei îi poate ajuta la mai buna înţelegere a slujbelor lor 
luterane sau anglicane. Într-o relatare a unei „tabere ecumenice” din același 
număr (pag. 684), găsim un rezultat al propovăduirii „teologiei ortodoxe” în 
astfel de condiţii. După participarea la o Liturghie ortodoxă, participanţii au 
luat parte la o „slujbă baptistă de împărtășire”, care a fost „o gură de aer 
proaspăt”. „Înviorătoare a fost îndeosebi scurta predică despre bucuria 
Învierii. Unii dintre noi știu că Biserica Ortodoxă a găsit același adevăr 
exprimat acolo și am fost bucuroși să îl găsim și într-o slujbă baptistă.” 
Ortodocșii care încurajează un asemenea diletantism nesimţit au uitat, fără de 
îndoială, porunca Scripturii: Nu aruncați mărgăritarele voastre înaintea 
porcilor. 


De curând, aceeași Asociaţie și-a lărgit diletantismul, urmând ultimei mode 
intelectuale, aceea de a include conferinţe despre sufism și alte tradiţii 
religioase ne-creștine, care probabil îmbogăţesc „spiritualitatea” ascultătorilor 
în același fel în care a făcut-o Ortodoxia până acum. 

Aceeași atitudine duhovnicească coruptă poate fi văzută, la un nivel mai 
sofisticat, în „declaraţiile comune” provenite din „consultări ale teologilor”, fie 
că sunt între ortodocși și romano-catolici, ortodocși și anglicani sau altele 
asemenea. Aceste „căderi de acord” asupra unor subiecte precum 
„Euharistia” sau „natura Bisericii” sunt, iarăși, un exerciţiu de politeţe 
„ecumenică” ce nici măcar nu sugerează eterodocșilor (dacă „teologii 
ortodocși” prezenţi au habar de aceasta) că, orice definiție a unor astfel de 
realități asupra căreia se va „cădea de acord”, eterodocșii sunt lipsiţi de acea 
realitate, fiind fără experienţa vieţuirii în Biserica lui Hristos. Astfel de 
„teologi” nu ezită chiar să caute o „înţelegere” asupra înseși spiritualităţii, 
unde ar trebui să fie extrem de vădită imposibilitatea vreunei înţelegeri mai 
presus decât în orice altă parte.Cei ce pot crede, așa cum declară „Mesajul” 
oficial al „Simpozionului ortodox-cistercian” (Oxford, 1973), că între monahii 
romano-catolici, ortodocși și anglicani există o „unitate profundă ca membri ai 
comunităţilor monastice ce provin din sânul unor tradiţii diferite ale Bisericii”, 
cu siguranță gândesc potrivit înţelepciunii stricate a lumii acesteia și a 
obiceiurilor ei „ecumenice”, și nu conform tradiţiei ortodoxe monastice și 
duhovnicești, care este strictă în stăruința ei asupra purității credinţei. Ţelul 
și tonul lumesc al unor asemenea „dialoguri” devine vădit într-un raport 
asupra aceluiași simpozion, ce indică faptul că „dialogul” acesta urmează să 
fie lărgit pentru a include monahismul necreștin, fapt ce va îngădui 
„monahismului nostru creștin comun... să se identifice într-un mod real cu 
monahismul budhismului și al hinduismului”[2]. Oricât de sofisticaţi se cred 
participanţii la acest simpozion, diletantismul lor este egal cu cel al laicilor 
protestanți ce sunt încântați atât de slujba de împărtășire baptistă, cât și de 
Liturghia ortodoxă. 


larăși, se poate citi, într-un periodic „ortodox”, o relatare a unui „Institut 
ecumenic asupra spiritualităţii” (catolic-protestant-ortodox) ţinut la seminarul 
Sf. Vladimir din New York, în 1969, unde a fost ţinută o prelegere de către 
profesorul ortodox „cu minte deschisa” Nicholas Arseniev asupra spiritualităţii 
creștine a Răsăritului și a Apusului. Un preot ortodox o descrie astfel: „Una 
din cele mai șocante declaraţii ale profesorului a fost că deja există o unitate 
creștină în sfinţii tuturor tradiţiilor creștine. Ar fi interesant de dezvoltat 
implicaţiile ei, pentru o vindecare a diviziunilor doctrinare și instituţionale ce 
există în mod clar”[3]. Devierile doctrinare ale ecumeniștilor „ortodocși” sunt 
îndeajuns de rele, dar, când se ajunge la spiritualitate, se pare că nu există 
limite asupra a ceea ce poate fi spus sau crezut - un indiciu a cât de 
îndepărtată și de vagă a devenit tradiţia și experienţa spiritualităţii ortodoxe 
autentice, pentru „teologii ortodocși” de azi. Un studiu real și serios de 
„spiritualitate comparată” ar putea fi într-adevăr făcut, dar nu va da naștere 
nicicând unei „declaraţii comune”. Să luăm numai un exemplu: întâiul 
exemplu de „spiritualitate apuseana” citat de Dr. Arseniev - și de aproape 
oricine altcineva - este Francisc de Assisi, care, potrivit standardelor 

spiritualităţii ortodoxe, este o pildă clasică de călugăr rătăcit duhovnicește și a 
căzut în înșelare (prelest), fiind cinstit drept sfânt doar din cauză că Apusul 
căzuse deja în apostazie și pierduse standardul ortodox al vieţii duhovnicești. 
În studiul nostru asupra tradiţiei duhovniceşti ortodoxe din această carte (care 
nu a mai apărut, n.n.), va fi necesar să indicăm (prin contrast) cu exactitate 
unde Francisc și „sfinţii” apuseni de mai târziu au rătăcit; pentru moment, 
este suficient să arătăm că atitudinea ce produce astfel de „institute 
ecumenice” și „declaraţii comune” este în mare măsură aceeași atitudine de 
diletantism frivol pe care deja am examinat-o mai sus, la un nivel mai popular. 


Cauza principală a acestei atitudini patologice duhovnicește probabil că nu 
este atât atitudinea intelectuală greșită a relativismului teologic, ce 
predomină în cercurile „ecumenice”, cât ceva mai profund, ceva implicat în 
întreaga personalitate și felul de viaţă al multora din „creștinii” de astăzi. 
Cineva ar putea zări o frântură din aceasta în comentariul unui student 
ortodox al „Institutului Ecumenic”, sponsorizat de Consiliul Mondial al 
Bisericilor la Bossey, Elveţia. Vorbind despre valoarea „întâlnirii personale cu 
atât de multe abordări diferite pe care noi nu le-am experiat până acum”, el 
notează că „cele mai bune discuţii” (ce se purtau pe tema „evanghelismului”) 
„au avut loc nu în timpul ședinţelor plenare, ci mai degrabă atunci când 
ședeam în faţa șemineului, cu un pahar de vin alături”[4]. Remarca aceasta 
deplasată dezvăluie mai mult decât „obișnuitul” vieţii contemporane; indică o 
atitudine cu totul modernă asupra Bisericii, teologiei și practicii ei. Dar 
aceasta ne aduce la a doua capcană fundamentală pe care trebuie să o evitam 
în studiul Sfinţilor Părinţi. 


A DOUA CAPCANĂ: „TEOLOGIE CU ŢIGARA” 


Nu doar adunările „ecumenice” pot fi cu gândire ușuratică și neserioase; ar 
putea fi remarcat fix același ton la convențiile și „taberele de retragere” 
„ortodoxe” și la adunările „teologilor ortodocși”. Sfinţii Părinţi nu sunt mereu 
direct implicaţi sau discutaţi în astfel de adunări, dar o conștientizare a 
duhului acestui fel de adunări ne va pregăti să înțelegem fondul pe care-l aduc 
cu ei creștinii ortodocși serioși când încep să studieze spiritualitatea și 
teologia. 


Una dintre cele mai mari organizaţii „ortodoxe” din Statele Unite este 
„Cluburile Ortodoxe Confederate Rusești”, care constă în principal din 
membrii fostei Mitropolii Ruso-americane care are o convenţie anuală ale 
cărei activităţi sunt chiar tipice pentru „Ortodoxia” din America. Numărul din 
octombrie 1973 al The Russian Orthodox Journal este dedicat Convenţiei din 
1973, la care Episcopul Dimitri de Hartford a spus delegaților: „Ceea ce văd 
eu aici, și sunt extrem de sincer, este că FROC este potenţial cea mai mare 
forţă spirituală din toată Ortodoxia americană” (p. 18). Este adevărat că un 
număr semnificativ de clerici participă la Convenţie, de obicei inclusiv 

Mitropolitul Irineu, că există slujbe religioase și că există mereu un seminar 
pe un subiect religios. Important, în timpul seminarului din acest an (intitulat, 
în spiritul „ortodox american”, „Cum? Din nou Post?”), „au apărut întrebări 
care priveau seara de sâmbătă ca o perioadă de pregătire pentru duminică. S- 
au iscat conflicte deoarece stilul de viață american a făcut din noaptea de 
sâmbătă o “noapte de socializare! a săptămânii”. Un preot care era prezent a 
dat un răspuns ortodox la această întrebare: „Pledează pentru seara de 
sâmbătă să fie cu venirea la vecernie, spovedanie și o seară liniștită” (p. 28). 
Dar pentru organizatorii Convenţiei, nu exista nici o „contradicţie” de nici un 
fel: au pus la dispoziţie (ca la fiecare Convenţie) o noapte de sâmbătă de dans 
în „spiritul vieţii americane” depline și în alte nopţi amuzamente 
asemănătoare, inclusiv o „Năzbâtie adolescentină” cu o „formaţie de Rock and 
Roll”, o imitație după un cazinou cu jocuri de noroc „cu o atmosferă ce 
amintea de Las Vegas” și unele cursuri pentru bărbaţi pentru „arta “culturală” 
a dansului din buric” (p. 24). Pozele din articole arată unele din aceste 
prostioare, care ne asigură că americanii „ortodocși” nu sunt nicidecum în 
urmă față de restul compatrioţilor în urmărirea distracţiilor nebunești 
nerușinate - presărate cu fotografii solemne ale Sfintei Liturghii. Acest 
amestec de sacru și ușurătate este considerat „normal” în „Ortodoxia 
americană” de astăzi; această organizaţie este (repetăm cuvintele episcopului) 
„potenţial cea mai mare forţă spirituală în toată Ortodoxia americană”. Dar ce 
pregătire duhovnicească poate să aibă o persoană pentru Sfânta 
Liturghie când și-a irosit seara dinainte sărbătorind duhul acestei lumi 
și a petrecut multe ore în weekend în distracţii total ușuratice? Un observator 
serios poate doar să răspundă: O astfel de persoană aduce cu sine duhul 
lumesc, tocmai lumescul este aerul pe care-l respiră; și, de aceea, pentru el 
Ortodoxia însăși intră în „stilul de viaţă normal” american. Dacă o astfel de 
persoană ar începe să citească pe Sfinţii Părinţi, care vorbesc despre un mod 
de viaţă total diferit, i s-ar părea că sunt total neimportanţi pentru modul lui 
de vieţuire sau i s-ar cere să răstălmăcească învăţătura lor pentru a o face 
aplicabilă la modul lui de viaţă. 


Acum să ne uităm la o adunare „ortodoxă” mai serioasă, unde Sfinţii Părinţi 
sunt într-adevăr menţionaţi: „Conferinţele” anuale ale „Orthodox Campus 
Commission”. Toamna anului 1975, numărul din revista Concern redă o serie 
de fotografii de la Conferinţa din 1975, al cărei scop a fost în întregime 
„duhovnicesc”: același spirit „normal”, cu tinere în fuste scurte (care face de 
rușine chiar și Convenţia FROC!) și preotul distribuind o „adresă” cu mâna în 
buzunar... și într-o asemenea atmosferă creștinii ortodocși discută subiecte 
precum „Duhul Sfânt în Biserica Ortodoxă”. Același număr din Concern ne dă 
o idee despre ce se întâmplă în mințile unor astfel de oameni formal 
„normali”. O coloană nouă despre „eliberarea femeilor” (cu un titlu atât de 
vulgar deliberat, încât nu e nevoie să-l repetăm aici) este editată de o tânără 
convertită deșteaptă: „Când m-am convertit la Ortodoxie, am simţit că eram 

conștientă de majoritatea problemelor pe care aveam să le întâlnesc în 
Biserică. Ştiam despre naționalismul smintitor care dezbină Biserica, despre 
certurile și facțiunile care îmbolnăvesc parohiile și de ignoranţa religioasă...” 
Apoi această scriitoare trece să pledeze pentru „reformarea” perioadei 
tradiționale de „îmbisericire” a femeii după naștere, precum și a altor atitudini 
din „lumea veche” pe care această americancă modernă le găsește 
„nedrepte”. Poate nu a întâlnit niciodată un autentic cleric sau mirean ortodox 
care să-i poată explica sensul sau să-i transmită tonul unui mod de viaţă 
autentic ortodox; poate dacă ar întâlni pe cineva așa, nici nu și-ar dori să-l 
înţeleagă, nici să priceapă că cele mai rele dintre „problemele” convertiţilor 
de astăzi nu sunt deloc în mediul ortodox ușor de criticat, ci mai degrabă în 
mintea și atitudinea convertiților înșiși. Modul de viaţă reflectat în Concern nu 
este un mod de viaţă ortodox și chiar tonul lui face ca orice apropiere de 
modul ortodox de viaţă să fie aproape imposibil. Astfel de periodice și 
conferinţe reflectă pe cei mai mulţi dintre tinerii răsfăţaţi, ușuratici de astăzi 
care, atunci când vin la religie, se așteaptă să găsească „duhovnicie prin 
confort”, ceva ce este logic pentru pe moment pentru minţile lor imature, care 
au fost năucite de „educaţia lor modernă”. Tinerii - și mulţi dintre clericii 
bătrâni de astăzi, fiind ei înșiși expuși la atmosfera lumească în care cresc 
tinerii - uneori se apleacă să măgulească înclinația tinerilor spre criticarea 
bătrânilor și „ghetou-ului” lor ortodox și în cel mai bun caz le ţin o prelegere 
academică lipsită de putere pe subiecte peste minţile lor. Ce folos este să 
vorbești cu astfel de tineri despre „îndumnezeire” sau „calea Sfinţilor” 
(Concern, Toamna, 1974) - concepte care, sigur, sunt pe înţelesul la nivel 
intelectual pentru liceenii de astăzi, dar pentru care ei sunt total nepregătiţi 
emoțional și duhovnicește, fără să știe ABC-ul a ce înseamnă să lupţi în viaţa 
ortodoxă și să se separe cineva de fondul și educaţia lui lumești? Fără o astfel 
de pregătire și antrenare în ABC-ul vieţii duhovnicești și în ignorarea 
diferenţei dintre lumesc și modul de viaţă ortodox, astfel de prelegeri nu pot 
avea vreun rezultat duhovnicesc rodnic. 


Văzând acest fond din care ies tinerii de astăzi creștini ortodocși în America 
(și în lumea liberă), nu este surprinzător să se descopere o lipsă generală de 
seriozitate în majoritatea lucrărilor - prelegere, articole, cărţi - despre 
teologia și spiritualitatea ortodoxe de astăzi; și mesajul chiar al celor mai bune 
prelegeri și autori din jurisdicţiile ortodoxe „mainstream” de astăzi pare ciudat 
de lipsit de putere, fără forță duhovnicească. La fel, la un nivel mai popular, 
viața unei parohii uzuale de astăzi dă impresia unei inerţii duhovnicești 
asemănătoare cu „teologii ortodocși” de astăzi. De ce se întâmplă asta? 


Lipsa de putere a Ortodoxiei după cum e foarte larg exprimată și trăită astăzi 
este fără îndoială ea însăși produsul sărăciei, a lipsei de seriozitate a vieţii 
contemporane. Ortodoxia de astăzi, cu preoţii, teologii și credincioșii ei, 
a devenit lumească. Tinerii care vin din casele confortabile și fie acceptă sau 

caută („ortodocșii nativi” și „convertiţii” sunt la fel în această privinţă) o 
religie care nu este îndepărtată de viața cu mulțumire de sine pe care au 
cunoscut-o; profesorii și prelegerile al căror centru este lumea academică, 
unde, în mod notoriu, nimic nu este acceptat ca fiind esențialmente serios, o 
problemă de viaţă și moarte; chiar atmosfera academică a lumescului plin de 
sine în care aproape toate „taberele de retragere”, „conferinţele” și 
„instituţiile” au loc - toţi acești factori se combină pentru a produce o 
atmosferă artificială de seră în care, orice s-ar spune despre adevărurile sau 
experienţele uimitoare ortodoxe, chiar prin contextul în care sunt spuse și în 
virtutea orientării lumești atât a vorbitorului, cât și a ascultătorului, nu poate 
lovi adâncimile sufletului și să producă o implicare profundă care era normală 
pentru creștinii ortodocși. În contrast cu această atmosferă de seră, educaţia 
naturală ortodoxă, transmiterea naturală însăși a Ortodoxiei, intervine în ceea 
ce era acceptat drept mediul natural ortodox: mânăstirea, unde nu doar 
începătorii, ci și mirenii evlavioși veneau să fie îndrumați pe cât de mult de 
atmosfera de pace sfântă și de discuţia cu un bătrân cinstit, parohia normală, 
dacă preotul ei este cu mentalitate „de modă veche”, aprins după ortodoxie și 
foarte dornic după mântuirea turmei lui căreia nu-i va scuza de voie păcatele 
și obiceiurile lumești, ci îi îndeamnă mereu spre o viață duhovnicească mai 
înaltă; chiar și școala teologică, dacă este după tipul vechi și nu modelată 
după universităţile seculare din Occident, unde există oportunitatea să se 
producă un contact viu cu cărturari ortodocși adevăraţi, care chiar își trăiesc 
credinţa și gândesc potrivit „vechii școli” de credinţă și evlavie. Dar toate 
acestea - ceea ce era privit ca mediu normal ortodox - sunt acum dispreţuite 
de către creștinii ortodocși care sunt în acord cu mediul artificial al lumii 
moderne și care nu mai face nici măcar parte din experienţa noii generaţii. 
În emigrația rusă, „teologii” noii școli, care sunt dispuși să fie în acord cu 
moda intelectuală, să-l citeze pe ultimul academician romano-catolic sau 
protestant, să adopte tonul total „normal” al vieţii contemporane și îndeosebi 
al lumii academice - au fost numiţi corespunzător „teologi cu ţigară”. Cu o 
justificare egală, ar putea fi numiţi „teologi la un pahar de vin” sau avocaţi ai 
„teologiei cu stomacul plin” sau „spiritualitate confortabilă”. Mesajul lor nu 
are nici o putere deoarece ei înșiși sunt total din această lume și se adresează 
oamenilor lumești într-o atmosferă lumească - din toate acestea nu iese la 
suprafaţă o mină ortodoxă, ci doar vorbă deșartă și fraze goale, pompoase. 


O reflectare fidelă a acestui duh la un nivel popular poate fi văzută într-un 
articol scurt scris de un mirean proeminent al Arhiepiscopiei grecești din 
America și publicat în ziarul oficial al acestei eparhii. Evident influenţat de 
„renașterea patristică” ce a lovit Arhiepiscopia greacă și seminarul ei acum 
câţiva ani, acest mirean scrie: „Expresia “a sta nemișcat” este una necesară 
astăzi. De fapt, este o parte importantă a tradiţiei ortodoxe, dar lumea rapidă 
în care trăim pare să o alunge din programul nostru”. Pentru a găsit această 
tăcere, el pledează pentru „punerea unui început, chiar și în casele noastre... 

La masă înainte de mâncare, în loc de o rugăciune pe de rost, de ce nu un 
minut de rugăciune tăcută și apoi a spune împreună “Tatăl nostru'? Am putea 
experimenta aceasta în parohiile noastre în timpul slujbelor. Nimic nu trebuie 
adăugat sau scos. La sfârșitul slujbei pur și simplu treceţi la o rugăciune, 
cântare sau mișcare auzită și doar staţi în liniște, fiecare rugându-ne pentru 
prezenţa lui Dumnezeu în vieţile noastre. Liniștea și disciplina trupului sunt o 
parte din tradiţia noastră ortodoxă. În trecutul de secole era numită în 
Biserica de Răsărit “mișcarea isihastă'... A fi nemișcat. Este un început spre 
înnoirea interioară de care avem toţi nevoie și ar trebui să o căutăm” (The 
Orthodox Observer Sept. 17, 1975, p. 7.) 


Autorul evident are intenţii bune, dar, ca înseși bisericile ortodoxe de astăzi, 
este prins în capcana gândirii lumești care face imposibil ca el să vadă 
lucrurile în modul normal ortodox. Nu mai trebuie spus că, dacă citește cineva 
pe Sfinţii Părinţi și trece la o „înnoire patristică” doar pentru a-și trece în 
program din când în când un moment de liniște curat exterioară (care este 
evident umplută interior cu un ton lumesc al vieţii lui întregi din afara acelei 
clipe!) și să o umfle cu numele exaltat de isihasm - atunci e mai bine a nu citi 
pe Sfinţii Părinţi deloc, pentru că această privire ne va conduce pur și simplu 
să devenim fățarnici și falși, nu mai destoinici să separăm sacrul de ușurătate 
decât organizaţiile tinerești ortodoxe. Pentru apropierea de Sfinţii Părinţi, 
trebuie  strădanie de a ieși din această atmosferă lumească după 
recunoașterea ei drept ce este. O persoană care este acasă în atmosfera 
„Tetragerilor..., conferinţelor” și „institutelor” ortodoxe de astăzi nu poate fi 
acasă în lumea spiritualităţii autentice ortodoxe, care are un „ton” total diferit 
de ceea ce este prezent în aceste expresii tipice de lumesc „religios”. Trebuie 
să înfruntăm deschis un adevăr dureros, dar necesar: o persoană care 
citește serios pe Sfinţii Părinţi și care se luptă după puterea sa (chiar și 
la un nivel primitiv) să ducă o viaţă duhovnicească ortodoxă - trebuie să 
nu fie în pas cu timpul, trebuie să fie înstrăinată de atmosfera mișcărilor și 
discuţiilor „religioase” contemporane, trebuie să-și dea silința conștient să 
ducă o viaţă destul de diferită de cea reflectată astăzi în aproape toate cărțile 
și revistele „ortodoxe”. Toate astea, la sigur, sunt mai ușor de spus decât de 
făcut; dar dar există unele ajutoare de natură generală care ne pot ajuta în 
această luptă. Ne vom întoarce la acestea după o scurtă examinare a încă unei 
capcane de evitat în studiul Sfinţilor Părinţi. 


A TREIA CAPCANĂ: „RÂVNA FĂRĂ CUNOȘTINȚĂ” (Rom. 10:2) 


Dată fiind lipsa de putere și de gust a „Ortodoxiei” lumești de astăzi, nu este 
surprinzător că cineva, chiar și în mijlocul organizaţiilor „ortodoxe” lumești, 
ar trebui să prindă o ocheadă din focul adevăratei Ortodoxii care este 
conținută în slujbele divine și în scrierile patristice și, ţinându-l ca pe un 
standard împotriva celor care sunt mulțumiți cu religia lumească, ar deveni 
zeloţi ai adevăratei vieţi și credinţe ortodoxe. În sine, acesta e un fapt 

lăudabil; dar în practică nu e ușor de scăpat de plasa lumescului și foarte 
adesea asemenea zeloţi nu doar că arată multe semne de lumesc de care vor 
să scape, dar sunt duși chiar în afara tărâmului tradiţiei ortodoxe cu totul în 
ceva mai asemănător unui sectarism înfierbântat. 


Cel mai uimitor exemplu de asemenea „râvnă/zel fără cunoștință” poate fi 
văzut în mișcarea „harismatică” din ziua de astăzi. Nu trebuie să fie descrisă 
aici această  mișcare[5|]. Fiecare număr din revista The Logos al 
„harismaticilor ortodocși” vădește tot mai clar că printre acești creștini 
ortodocși care au fost trași în această mișcare nu există un fond solid în 
experiența creștinismului patristic și apologiile lor sunt aproape integral 
protestante în limbaj și ton. The Logos, sigur, a citat lucrări ale Sf. Simeon 
Noul Teolog și ale Sf. Serafim de Sarov despre dobândirea Duhului Sfânt; dar 
contrastul dintre aceste învățături ortodoxe adevărate despre Duhul Sfânt și 
experienţele protestante descrise în aceeași revistă este atât de strălucitoare, 
încât este evident că sunt implicate două realităţi total diferite: una, Duhul 
Sfânt, Care vine doar la cei care luptă în adevărata vieţuire ortodoxă, dar nu 
(în aceste timpuri din urmă) într-un mod spectaculos; și cealaltă, „spiritul 
vremii” ecumenist religios, care ia în posesie tocmai pe cei care renunţă (sau 
nu au știut niciodată) la modul de viaţă „exclusiv” ortodox și „se deschid” pe ei 
înșiși unei noi revelații accesibile tuturor, indiferent din ce sectă. Cine 
studiază cu grijă pe Sfinţii Părinţi și aplică învăţăturile lor la viaţa sa 
va fi în stare să detecteze într-o astfel de mișcare semnele de basm ale 
înșelării duhovnicești și va recunoaște și practicile și tonul destul de ne- 
ortodoxe care o caracterizează. 


PL! 


Există și o formă destul de nespectaculoasă de „râvnă fără cunoștință” care 
poate fi mai primejdioasă pentru creștinul ortodox serios de rând deoarece îl 
poate duce aiurea în viaţa lui duhovnicească personală fără să-i fie vădită prin 
vreun semn evident de înșelare duhovnicească. Acesta este un pericol în 
special pentru noii convertiți, pentru începătorii de mănăstire - și, într-un 
cuvânt, pentru oricine a cărui râvnă este tânără, în mare parte netestată de 
experienţă și nedomolită de prudenţă. 


Acest tip de râvnă este produsul a combinării a două atitudini de bază. Prima, 
există un idealism înalt care este inspirat în special de relatările locuitorilor 
din pustie, faptele de nevoinţă aspră, stări duhovnicești ridicate. Acest 
idealism în sine este bun și este caracteristic pentru toţi adevărații râvnitori 
după viaţa duhovnicească; dar, pentru a fi roditor, trebuie să fie temperat de o 
experienţă reală a greutăților și luptei duhovnicești și de umilința născută din 
această luptă dacă este autentică. Fără această temperare, va pierde contactul 
cu realitatea vieţii duhovnicești și va deveni neroditoare prin următoarele - 
pentru a cita din nou cuvintele Episcopului Ignatie - „un vis imposibil după o 
viață perfectă descrisă viu și atrăgător în imaginaţia lui”. Pentru a face acest 
idealism roditor trebuie cum să fie urmate sfatul Episcopului Ignatie: „Nu te 

încrede în gândurile, opiniile, impulsurile sau înclinațiile tale, chiar 
dacă-ţi oferă sau îţi pun în faţă într-o formă atractivă cea mai sfântă 
viaţă monahală” (The Arena, cap. 10). 


În al doilea rând, se adaugă acestui idealism înșelător, în special la vârsta 
raționalistă o atitudine extrem de critică aplicată la orice nu se ridică la 
standardul imposibil de înalt al începătorului. Aceasta este cauza principală a 
deziluziei care lovește adesea pe convertiți și pe începători după ce s-a stins 
prima lor răbufnire de entuziasm pentru Ortodoxie sau viaţa monahală. 
Deziluzia este un semn sigur că abordarea lor față de viața duhovnicească și 
faţă de citirea Sfinţilor Părinţi are fost părtinitoare, cu o supra-accentuare pe 
cunoașterea abstractă care-l umflă și o lipsă de accentuare sau totală 
ignoranță faţă de durerea inimii, care trebuie să însoţească lupta 
duhovnicească. Așa este cazul cu începătorul care descoperă că regula 
postului în mănăstirea pe care a ales-o nu se ridică la ceea ce a citit despre 
Părinţii pustiei sau că tipicul slujbelor nu se ţine la literă sau că părintele său 
duhovnicesc are scăderi omenești ca oricine altcineva și nu este, de fapt, un 
„Bătrân purtător de Dumnezeu”; dar același începător este primul care se 
prăbușește după scurtă vreme sub un canon de postire sau un tipic nepotrivit 
pentru zilele noastre slabe duhovnicește și care găsește că e imposibil să fie 
încrezător în părintele duhovnicesc fără de care nu poate fi călăuzit 
duhovnicește deloc. Oamenii care trăiesc în lume pot găsi paralele la fel cu 
această situaţie monahală în noii convertiți din parohiile ortodoxe de astăzi. 


Învățătura patristică despre durerea inimii este una dintre cele mai 
importante învățături pentru zilele noastre, când „cunoașterea din cap” 
este atât de supra-accentuată pe seama unei dezvoltări corecte a vieţii 
emoţionale și duhovnicești. Acest punct va fi discutat în capitolele potrivite ale 
acestei Patrologii. Lipsa acestei experienţe esenţiale este responsabilă mai 
presus de toate pentru diletantismul, trivialitatea, lipsa de seriozitate în 
studierea curentă a Sfinţilor Părinţi astăzi; fără ea, nu pot fi împlinite 
învăţăturile Sfinţilor Părinţi în viaţă. Poate fi atins nivelul cel mai înalt al 
înţelegerii cu mintea al învăţăturii Sfinţilor Părinţi, pot fi la degetul mic citate 
din Sfinţii Părinţi pe orice subiect, pot fi dobândite „experienţe duhovnicești” 
care par să fie cele descrise în cărţile patristice, pot fi cunoscute perfect 
capcanele în care este posibil să cazi în viaţa duhovnicească - și totuși, fără 
durerea inimii, poţi fi un smochin uscat, un „atoatecunoscător” 
plictisitoare este mereu „corect” sau un adept în toate experienţele din ziua 
de astăzi, care nu cunoaște și nu poate transmite adevăratul duh al Sfinţilor 
Părinţi. 

Tot ce a fost spus mai sus nu este nicidecum un catalog complet al modurilor 
cum să nu citim sau să abordăm pe Sfinţii Părinţi. Este doar o serie de sugestii 
despre multele moduri în care este posibil să abordăm pe Sfinţii Părinţi greșit 
și, de aceea, să nu iasă nici un folos sau chiar să fim vătămaţi din citirea lor. 

Este o încercare de a avertiza pe creștinii ortodocși că studierea Sfinţilor 
Părinţi este o problemă serioasă, care nu ar trebui asumată în ușor, potrivit cu 
vreuna din modele intelectuale ale timpurilor noastre. Dar acest avertisment 
ar trebui să nu sperie pe creștinii ortodocși serioși. 


Citirea Sfinţilor Părinţi este, într-adevăr, un lucru indispensabil pentru 
cineva care preţuiește mântuirea lui și dorește să o lucreze cu frică și 
cutremur; dar trebuie să vină la această citire într-un mod practic, așa 
încât să aducă un folos maxim din ea. 


Din The Orthodox Word, Vol. 11, No. 6 (Nov.-Dec., 1975), 228-239. Se pare că 
a fost începutul unei cărţi intitulată Sfinții Părinți ai spiritualității ortodoxe. 
Din nefericire, această serie s-a încheiat cu acest al treilea fascicul. 


Note 


[1] Archimandrite Demetrius Trakatellis, “St. Neilus on Prayer,” Sobornost, 
1966, Winter-Spring, page 84. 


[2] Diakonia, 1974, no. 4, pages 380, 392. 


[3] Fr. Thomas Hopko, in St. Vladimir's Theological Quarterly, 1969, no. 4, p. 
225, 231, 


[4] St. Vladimir's Theological Quarterly, 1969, no. 3, p. 164. 


[5] O descriere detaliată poate fi citită în Ortodoxia și Religia viitorului, 1975. 

Căile cerești ale studiului patristic și 
teologiei (din îndrumările Cuviosului 
Paisie Aghioritul) 
12 Iul 2022 


sursa: https://theodosie.ro/2022/07/12/caile-ceresti-ale-studiului-patristic-si-ale-teologiei-din- 
indrumarile-cuviosului-paisie-aghioritul 


Pentru concentrarea ta, în general, şi mai ales în rugăciune, precum şi pentru 
întărirea sufletului tău, îţi este absolut necesară citirea Noului Testament 
şi a cărţilor ajutătoare ale Sfinţilor Părinţi pentru a-l înţelege. Nu citi 
încă Vechiul Testament, ca să nu te vatămi, deoarece nu te afli încă într-o 
stare duhovnicească bună și te vei sminti. Mai târziu însă, când vei ajunge la 
nepătimire, toate te vor ajuta şi uimi, dar nu acum, când vârsta ta nu te ajută. 


Ajută foarte mult Vieţile Sfinţilor, Patericul, Everghetinosul, Scara, 
Războiul nevăzut, Sfântul Efrem şi Lavsaiconul. Încă este bine să cercetezi 
pe Avva Isaac, cu toate că e considerat necesar mai ales pentru cei sporiţi, 
căci ajută şi pe începători pentru a prinde sensul cel mai adânc al vieţii şi să 
alunge orice fel de complex, dacă există. 


Cercetând aceste cărţi ale Sfinţilor Părinţi, ele îţi vor încălzi sufletul şi 
te vor ajuta să te căieşti mult, ca să imiţi pe Sfinţi şi, în paralel, îţi vor 
aduce o mare smerenie, când te vei compara pe tine cu Sfinţii. Lucrul 
acesta, fireşte, îţi va alunga şi orice simţământ fals ce ţi s-ar fi născut mai 
înainte, prin care te considerai oarecum sfânt, comparându-te cu hippie etc., 
deoarece numai Dumnezeu cunoaşte inimile oamenilor, în timp ce noi judecăm 
„după înfăţişare” (In. 7, 24). 


Să nu citeşti cărţi şi tipărituri revoluţionare, care se referă la teme 
bisericeşti, ca să-ţi păstrezi liniştea, deoarece tu nu eşti competent 
pentru aceste probleme serioase. Ai nevoie de cărţi care să te ajute la 
pocăință. Dacă vrei să ajuţi Biserica, îndreaptă-te pe tine însuţi şi imediat se 
îndreaptă o părticică a Bisericii. Şi dacă aceasta ar face-o toţi, Biserica ar fi 
îndreptată. 


Înainte de a începe citirea din Sfinţii Părinţi, fă cel puţin două minute 
rugăciune, ca să te lumineze Dumnezeu să înţelegi noimele dumnezeieşti. 
Dacă nu-ţi ajunge timpul de studiu, nu e nevoie să te grăbeşti să termini 
capitolul, deoarece scopul nostru nu este să terminăm capitolele, ci să intre 
ceva în capul nostru. 


Iarăşi, să nu-ţi placă numai să citeşti şi să rămâi cu admiraţia faţă de Sfinţi, 
deoarece aceasta o fac mirenii, care citesc cu sufletul la gură noile peripeții 
ale lui Tarzan şi se mulţumesc cu atât. Scopul nostru însă este duhovnicesc şi 

trebuie ca, încet-încet, să ne hrănim cu nevoinţele din vieţile Sfinţilor Părinţi. 
De aceea, când citim, să imităm vaca ce preferă trifoiul în locul paielor şi care, 
după ce mănâncă, rumegă mâncarea, în felul acesta făcând hrana lapte. 


Pe cât poţi, caută ca în casa ta să ai pentru citit o linişte corespunzătoare 
şi, dacă e cu putinţă, o cameră separată, ca să simţi atmosfera de chilie. 
Deoarece aceasta te va ajuta mult ca să te afli pe tine însuţi şi, în paralel, îţi va 
da puteri duhovniceşti ca să treci orice fel de greutate cu linişte, fără 
enervare. 


Să citeşti, pe cât poţi, vieţile sfinţilor, care accentuează pocăinţa, ca să 
te foloseşti. 


Nu citi cărţi dogmatice, deoarece nu sunt pentru începători. Dar chiar 
şi mai târziu, dacă nu ştii carte, să nu le citeşti, deoarece, precum din pricina 
Filocaliei unul lipsit de carte cade în înşelare, înţelegând-o anapoda, la fel şi 
cărţile dogmatice te pot duce la o altfel de înşelare. Înşelarea din Filocalie va 
pricinui o linişte diavolească a simţământului fals că nu eşti decât cu puţin mai 
jos (în smerenie) decât Sfântul Grigorie Sinaitul. Iar erminia dogmei îl face pe 
cel fără carte, deşi este o fiară sălbatică şi plin de invidie înfricoşată, să 
creadă că este Sfântul Marcu Eugenicul. 


Sinaxarul ajută mult deoarece în el fiecare poate afla orice fel de vitamină 
de care are nevoie sufletul său. Este bun şi sinaxarul zilei. De asemenea, 
Sfântul loan Scărarul este absolut necesar pentru fiecare monah (ca 
prototip), precum şi Everghetinosul (sau Patericul), Lavsaiconul, Limonariul, 
Sfântul Efrem, Războiul nevăzut, Filocalia (dacă eşti cu carte) - afară de tomul 
IV, „Despre rugăciunea minţii”, deoarece acolo este nevoie să ai şi nevoinţă ca 
să înţelegi şi nu-ţi va ajunge numai faptul că eşti învăţat (de nu vei avea şi un 
povăţuitor experimentat, care este foarte necesar). Deoarece este primejdios, 
precum am spus, să nu amestece cineva lacrimile sale ieftine cu cele preţioase 
ale Sfinţilor Părinţi şi să se înşele. lar aceasta este cu atât mai periculos 
pentru caracterele sentimentale. 


Acelaşi pericol, poate şi mai mare, poate veni din lucrările Sfântului 
Simeon Noul Teolog, deoarece unii ca aceştia amestecă, afară de lacrimi, şi 
dumnezeiasca dragoste a Sfântului cu propriile lor simţăminte, precum şi 
dragostea Sfântului ce o avea către Starețul său cu sentimentalismul lor, de 
multe ori bolnav şi plin de toxine duhovniceşti, lucru pe care este greu să-l 
înţeleagă. 


De asemenea, şi femeile au nevoie de atenţie (din pricina caracterului); să 
nu citească pe Sfântul Simeon dacă încă n-au dobândit bărbăţia sufletească. 
Este nevoie de ajutor atât de la stareță, pentru a filtra dragostea lor şi a se 
îmbărbăta duhovniceşte, cât şi de la ele însele, pentru a întoarce toată 
nevoinţa lor împotriva moliciunii care pricinuieşte acest mucegai. Fireşte, 

medicamentul necesar aici este viaţa aspră, precum şi limitarea la absolutul 
necesar a băilor. Din viaţa aspră va veni îndoita însănătoşire, a sufletului şi a 
trupului, iar din această sănătate se vor naşte dulceţile dumnezeieşti (din 
petrecerea aspră trupească care se face cu cunoştinţă şi discernământ). 


Este adevărat că unii stareţi nu-l recomandă pe Avva Isaac, ca să nu le 
plece călugării în pustie... Dar Avva Isaac nu recomandă elevilor de la 
şcoala generală să meargă la Universitate, nici acelora care încă n-au 
terminat gimnaziul. De aceea, stareţul va trebui să-l ajute în privinţa aceasta 
pe noul începător, ca să-i înţeleagă pe Sfânt şi să se folosească mult din cartea 
lui cea inspirată de Dumnezeu. 


Când un începător prezintă astfel de simptome (adică vrea să plece la pustie), 
deşi n-a terminat nici gimnaziul cel duhovnicesc, unul ca acesta se dovedeşte 
un cap sec. Când spun „sec”, nu-l înţeleg cu desăvârşire gol, deoarece în 
capul lui sec are totuşi o părere înaltă despre sine. 


Teologia este cuvântul lui Dumnezeu ce se percepe de sufletele simple, 
smerite şi renăscute duhovniceşte, iar nu cuvintele frumoase ale minţii ce 
se alcătuiesc prin tehnica filologică şi se exprimă prin duh juridic sau lumesc. 


Cuvintele meşteşugite nu pot vorbi sufletului omului, precum nu poate vorbi o 
statuie frumoasă, afară numai dacă ascultătorii sunt foarte lumeşti şi se 
mulţumesc în mod simplu numai cu cuvinte frumoase. 


Teologia ce se învaţă ca ştiinţă, de obicei cercetează lucruri istorice şi, prin 
urmare, ele se înţeleg în mod exterior; deoarece lipseşte asceza patristică, 
nevoinţele lăuntrice, ea este plină de îndoieli şi de semne de întrebare, 
deoarece omul nu poate înţelege cu mintea energiile dumnezeieşti, dacă nu se 
nevoieşte mai întâi să le trăiască, ca să lucreze înlăuntrul său harul lui 
Dumnezeu. 


Cel ce crede că poate cunoaşte tainele lui Dumnezeu prin teoria 
ştiinţifică exterioară se aseamănă cu acel lipsit de minte care vrea să 
vadă raiul cu telescopul. 


Toţi cei ce se nevoiesc patristic se fac teologi practici prin cercetarea lor de 
către harul Sfântului Duh. lar acei dintre aceştia care au ştiinţa de carte 
exterioară, precum şi pe cea lăuntrică, a sufletului, pot descrie tainele 
dumnezeieşti şi le pot explica în mod corect, precum au făcut mulţi dintre 
Sfinţii Părinţi. 

Iarăşi nu e bine ca să teologhisească cineva cu teologii străine, deoarece 
unul ca acesta seamănă cu omul sterp care înfiază copii străini şi-i prezintă 
apoi ca pe ai lui proprii, apărând ca un tată cu mulţi fii. Sfinţii Părinţi au scos 
din inima lor cuvântul dumnezeiesc sau experienţele lor din luptele lor 
duhovniceşti împotriva răului şi din focurile ispitelor, lucruri ce le-au 
mărturisit sau scris smerit, ca să ne ajute pe noi, cei născuţi după ei, din 

dragoste; dragoste pe care n-au ţinut-o niciodată pentru ei înşişi, precum şi 
smerenia şi toate harismele lui Dumnezeu au recunoscut că sunt ale lui 
Dumnezeu. 


Când în om merge mai înainte curăţia şi vine simplitatea cu credinţa ei 
fierbinte şi cu evlavia sa, atunci se sălăşluieşte în noi Sfânta Treime şi prin 
acea iluminare dumnezeiască uşor află cineva cheia noimelor dumnezeieşti, 
aşa fel ca să explice Duhul lui Dumnezeu într-un mod foarte simplu şi firesc, 
fără durere de cap intelectuală. 


În raport cu curăţia sau viclenia ce o arată cineva face şi interpretările 
sale, folosindu-se sau vătămându-se, folosind sau vătămând. De multe 
ori vatămă cineva chiar şi cu lipsa sa de experienţă, deşi e mişcat de bună 
intenţie. De pildă, neştiind că există şi vin alb, bagă în el vopsea roşie, 
chipurile să-l facă mai bun, dar astfel otrăveşte lumea. Chiar şi lipsa de 
experienţă, fără de viclenie, ci având dreptate şi rațiune omenească, iarăşi va 
nedreptăţi pe Duhul lui Dumnezeu, nedreptăţindu-se, prin urmare, pe sine 
însuşi şi pe ceilalţi. 


Toţi cei ce îşi justifică răutatea lor prin, chipurile, controlul celorlalţi şi nu prin 
al lor înşişi, sau prin a arăta lumii situaţii bisericeşti - chiar şi lucruri ce nu se 
grăiesc - pretextând spusa: „spune-l Bisericii” (Mt. 18, 17), să facă început 
mai întâi de la mica lor biserică, de la familia lor sau de la obştea lor şi, dacă li 
se pare că e bine, atunci să-şi bată joc şi de Mama Biserică. Dar eu cred că 
fiii cei buni niciodată nu clevetesc pe mama lor. Din păcate însă, mulţi 
necugetaţi dau un îmbelşugat material de război ereticilor şi răpesc oraşe si 
sate ortodoxe, iehoviștii etc. mărindu-si lucrarea lor misionară. 


Dacă omul nu îşi curăţă de zgură cablurile sale duhovniceşti, continuu el va fi 
scurtcircuitat şi plin de teorii lumeşti, cu îndoieli şi semne de întrebare. Atunci 
nu mai teologhisim, ci filologhisim istoriceşte sau cercetăm lucrurile juridic şi 
matematic. Adică dacă cuiele ce au străpuns pe Hristos au fost trei sau patru 
sau câţi ostaşi au fost când au răstignit pe Hristos şi nu înaintăm spre ceea ce 
are însemnătate, anume că Hristos S-a răstignit pentru păcatele noastre, 
ca să ne elibereze, şi că a suferit mai mult decât toţi Sfinţii Mucenici. 


Sfinţii Părinţi, odinioară, fugeau mai întâi în pustie şi se goleau de 
patimile lor nevoindu-se şi, fără planuri şi programe personale, se lăsau în 
mâinile lui Dumnezeu, evitând cinstirile şi stăpânirile, chiar şi când ajungeau 
la măsura sfinţeniei. 


În epoca noastră însă, mulţi dintre noi, ispitiţi din păcate de dragostea 
lumească, ce nu are nici un sens duhovnicesc, mergem chipurile să facem 
binele, să dăm sânge, dar sângele nostru este plin de microbi 
duhovniceşti şi vătămăm mai mult. 

Dar dacă am fi trăit după Sfinţii Părinţi, am fi dobândit toată sănătatea 
duhovnicească, pe care ar fi invidiat-o toţi eterodocșii și astfel și-ar fi lăsat 
înşelăciunile lor bolnăvicioase şi s-ar fi mântuit fără de piedică. Aceasta 
deoarece ei acum nu se mai mişcă de tradiţia noastră patristică, ci vor să vadă 
şi continuitatea noastră patristică, înrudirea noastră adevărată cu Sfinţii 
noştri. 


În epoca noastră s-au înmulţit cuvintele şi cărţile şi s-au împuţinat 
faptele de virtute, deoarece oamenii au fost influenţaţi de duhul lumesc care 
urmăreşte numai cele uşoare şi evită osteneala trupească. Adică cei mai mulţi 
dintre noi preferă mai mult cititul şi puţini sau deloc aplicarea în practică. Ne 
minunăâm numai de sfinţii atleți ai Bisericii noastre, fără să ne dăm 
seama cât s-au ostenit, deoarece nu ne-am ostenit ca să putem 
înţelege osteneala lor, ca să-i iubim şi să ne nevoim cu mărime de 
suflet spre a-i imita. 


Cei care urmăresc stăpâniri în vreme ce sunt stăpâniţi de patimi şi prezintă 
interesele lor personale ca duhovniceşti, apelând chiar şi la stăpânirile lumeşti 
ca să le rezolve problemele lor bisericeşti, unii ca aceştia sunt deja părăsiţi de 
harul lui Dumnezeu. 


Când cineva încearcă să rezolve problemele bisericeşti într-un mod ortodox, 
dar scopul lui e să se aranjeze cât mai bine pe sine însuşi, cum va fi oare acela 
binecuvântat de Dumnezeu? 


Iarăşi nu trebuie să se mire nimeni de cei ce aranjează treburile bisericeşti 
foarte bine, în chip ortodox, dacă ei înşişi nu sunt bine aranjaţi în Biserică, ci o 
tulbură cu exagerări sau pogorăminte fără discernământ. 


Cele două extreme întotdeauna o chinuiesc pe Maica Biserica, dar şi 
cei ce le promovează se chinuiesc, deoarece aceste două extreme de 
obicei se împung... Adică este ca şi cum un capăt l-ar ţine îndrăcitul, când 
suferă de obrăznicie duhovnicească (dispreţ faţă de toate), iar celălalt capăt l- 
ar ţine nebunul, când are râvnă pruncească cu strâmtime de minte, când - 
ferească Dumnezeu - pot să se lovească aceste două capete şi nimeni „să nu le 
poată da de capăt”. 


Cei ce vor putea îndoi aceste două capete, aşa fel ca să le unească, se vor 
încununa de Hristos cu două cununi de smarald. 


Nu trebuie să creăm probleme în Biserică, nici să mărim micile neorânduieli 
omeneşti ce se fac, ca să nu pricinuim mai mare rău şi să se bucure cel 
viclean. 


Din păcate, în epoca noastră avem mulţi care tulbură pe Maica Biserică. 
Dintre aceştia, cei cu ştiinţă de carte au prins dogma cu mintea şi nu cu duhul 
Sfinţilor Părinţi. lar ceilalţi, care sunt fără ştiinţă de carte, au prins-o şi 
aceştia cu dinţii, de aceea şi scrâşnesc din dinţi când discută probleme 

bisericeşti, pricinuindu-se astfel Bisericii cea mai mare pagubă şi mai mare 
rană de la aceştia, decât de la cei ce ne luptă Ortodoxia noastră. 


Faptul că mulţi au făcut iehovişti prin acest tipic diavolesc 
(teatralizarea clerului şi a Bisericii) este cunoscut duhovnicilor, 
părinţilor cu dreaptă socoteală, precum de asemenea este cunoscut tuturor 
că n-au făcut nici un iehovist ortodox prin acest mod neortodox. 


Nu este sincer şi cinstit cel ce spune adevărul în faţă, nici cel care îl 
publică, ci cel ce are dragoste, viaţă dreaptă şi vorbeşte cu discernământ 
atunci când trebuie, spunând cele ce trebuie la vremea cuvenită. 


Cei ce cercetează fără discernământ au întunecare duhovnicească şi răutate, 
iar pe oameni îi văd, din păcate, ca pe nişte lemne. Unii ca aceştia, în vreme 
ce îi cioplesc fără de milă, făcând pe oameni să sufere, se bucură de cioplitura 
ce le-o fac. 


Cei ce se grăbesc să facă pe Părintele duhovnicesc, având încă multe 
toxine duhovniceşti, seamănă cu gutuile verzi strepezite, peste care oricât 
zahăr am pune, nici o pricopseală nu li se face, iar dacă li se şi face, repede se 
acresc. Cuvintele dulci și adevărurile mari au valoare doar atunci când ies din 
guri adevărate şi prind rădăcini numai în suflete binevoitoare şi la oamenii 
mari care au minte curată. 


Mai mare valoare are un om binecuvântat, care s-a schimbat lăuntric şi s-a 
sfinţit şi pe dinafară decât toţi oamenii care se schimbă mereu numai la 
exterior (hainele lor), păstrându-şi pe dinlăuntru pe omul lor cel vechi cu 
păcate arheologice. 


Mai mare valoare are un cuvânt al omului smerit şi cu lucrare, pe care îl 
scoate cu durere din adâncurile inimii sale, decât o grămadă de cuvinte ale 
omului exterior, ce ies cu viteză din gura sa instruită, dar care nu mişcă 
sufletele, pentru că unul ca acesta este trup, iar nu limbă de foc a Sfântului 
Duh. 


Extrase din cartea Cuv. Paisie Aghioritul, Epistole. Cale către cer, Ed. 
Evanghelismos 


Observaţie: Aceste cugetări selectate de la Sf. Paisie nu au legătură cu 
decizia de a întrerupe sau nu pomenirea episcopilor pentru erezia ecumenistă 
semnată în Creta, ci cu grija personală a fiecăruia de a se raporta corect la 
dogmele și morala Bisericii cu dispoziţie corectă și cerească a inimii. Ele pot fi 
raportate și la problematica nepomenirii, dar la modul general, nu strict 
pentru  ecumeniști sau  anti-ecumeniști, nici pentru „pomenitori” sau 
„nepomenitori”. 

